text: Ulkoministeriön mukaan Suomi ei hyväksy investointisuojan ulottamista markkinoille pääsyyn toisin kuin Pohjois-Amerikassa on tapana, vaan sopimus vastaisi näin Suomen nykyisiä investointisuojasopimuksia. Sopimuksen tulee myös taata valtioille oikeus säätää miten tiukkoja lakeja tahansa, kunhan ne ovat tasapuolisia ja syrjimättömiä.


title: Transatlanttinen kauppa- ja investointikumppanuus

text: EU:n neuvottelutoimeksiantokin vaatii, että suojaehdot eivät rajoita jäsenmaiden edellytyksiä säätää syrjimättömiä säädöksiä esimerkiksi ympäristön, terveyden ja sosiaaliturvan parantamisesta.


text: Ulkoministeriön kauppapolitiikan virkamies Kimmo Sinivuoren mukaan investointisuojasopimus on samantapainen pyrkimys kehittää kansainvälisesti oikeusvaltiopolitiikkaa kuin Euroopan ihmisoikeussopimukset ja ympäristösopimukset. Aiemmista investointisuojasopimuksista tulee oikeustapauksia, mutta vastaavasti Euroopan ihmisoikeustuomioistuimessa on jo ratkaistukin 10 000 ihmisoikeustapausta.


text: Helsingin Sanomien mukaan kauppasopimuksen taloudelliset ja geopoliittiset hyödyt olisivat riskejä suurempia ja arvosteluun liittyy maailmankaupan vapauttamisen yleinen vastustaminen, vaikka kaupan vapauttaminen on kiistattomasti parantanut kehitysmaiden elintasoa.


text: Neuvotteluista vastaavan ulkomaankauppaministeri Lenita Toivakan mukaan investointisuoja takaa yrityksille tasavertaisen kohtelun suhteessa kotimaisiin yrityksiin ja ennustettavuutta, mikä lisää Suomen houkuttelevuutta investointikohteena ja helpottaa pienten ja keskisuurten yritysten pääsyä suurille markkinoille.


text: Syksyllä 2015 ulkoministeriön edustajat vastasivat viittä investointisuojaoikeustapausta koskevaan mielipidekirjoitukseen. Uruguayn ja Australian tapaukset olivat vielä ratkaisematta, yhtä ei otettu käsiteltäväksi mutta kaksi ratkaistiin Meksikon valtiota vastaan. Meksiko oli vuonna 2004 säätänyt lain, jonka mukaan muulla sokerilla kuin meksikolaisella sokeriruo'olla makeutetuille virvoitusjuomille asetettiin 20 prosentin haittavero. Samaan tulokseen päätyi myös WTO:n riitojenratkaisu: vero oli syrjivä ja rikkoi sääntöjä, joihin Meksiko oli WTO:ssakin sitoutunut. Kansallisia ja ulkomaisia toimijoita yhdenmukaisesti kohtelemalla olisi voitu tuottaa sääntöjen mukainen, syrjimätön laki. Kirjoittajien mukaan nämä riidat olivat hyvä esimerkki siitä, miten valtioiden lainmukaiset toimet ovat sallittuja, mutta väärinkäyttö protektionismiin ei.


text: Vastustajat pelkäävät sopimukseen sisältyvän investointisuojan vähentävän kansallista itsemääräämisoikeutta. Ulkoministeriön kauppapolitiikan päällikkö Jukka Pesola kirjoitti, että investointisuojasopimuksilla pyritään välttämään investointiriitojen leviäminen kansainvälispoliittisiksi riidoiksi, Suomen ja EU:n sopimuksissa pyritään varautumaan ongelmatilanteisiin ja riitoja on ollut kovin vähän investointien määrään nähden.


text: Akatemiaprofessori, kansainvälisen oikeuden tutkija Martti Koskenniemi huomauttaa, että olemassa olevat investointisuojasopimukset ovat lähtökohdiltaan epätasa-arvoisia. Ne on solmittu Suomen ja kehitysmaiden välille, jotteivät suomalaiset yritykset joutuisi kehitysmaiden lainsäädännön armoille. TTIP-sopimuksessa Suomea pidetään tällä logiikalla kehitysmaana verrattuna Yhdysvaltoihin.


text: Koskenniemi on useissa kirjoituksissaan kritisoinut TTIP-neuvottelujen salailua ja varsinkin kiistoja ratkaisevaa välimiesmenettelyä, joka Koskenniemen mukaan ohittaa kansalliset oikeusjärjestelmät ja uhkaa demokraattisten oikeusvaltioiden periaatteita. Koskenniemen mukaan sopimuksen myötä investoija voisi yksipuolisesti viedä valtion kanssa syntyneet riidat ratkaistavaksi valtion oman kansallisen oikeusjärjestelmän ulkopuolelle. Riidan syy voisi olla esimerkiksi väite siitä, että valtio on lainsäädännöllään muuttanut investoijan toimintaympäristöjä hänen odotuksiensa vastaisiksi. Tässä tilanteessa riidan ratkaisisi kansainvälinen kolmesta välimiehestä koostuva paneeli.


text: Vuonna 2005 solmitusta Australian ja Yhdysvaltain välisestä vapaakauppasopimuksesta välimiesmenettely jätettiin kokonaan pois Australian tahdosta, sillä se halusi nojata omaan oikeusjärjestelmäänsä. Vastustajat pitävät vakavana uhkana, että välimiestuomioistuimen olemassaolo jo itsessään antaa ylikansallisille yhtiöille mahdollisuuden vaatia valtioita alentamaan ruoka- ja ympäristölainsäädäntöää kilpailun esteiden poistamiseksi.


text: Marraskuun 2014 Eurobarometrin mukaan suomalaisista 62 % kannatti Yhdysvaltain ja EU:n vapaakauppa- ja investointisopimusta ja 21 % vastusti. Virhemarginaali oli 1,5 %. Koko EU:ssa kannatti 58 % ja vastusti 25 %.


text: Syksyn 2015 Eurobarometrin mukaan 56 % suomalaisista kannatti sopimusta, 22 % vastusti sitä ja 22 % ei tiennyt kantaansa. Koko EU:ssa 53 % oli sopimuksen kannalla, 32 % vastusti ja 15 % ei osannut sanoa. Myönteisimmin suhtautuivat liettualaiset (78 % puolesta, 8 % vastaan), romanialaiset (72 % puolesta, 13 % vastaan) ja maltalaiset (71 % puolesta, 14 % vastaan). Kielteisimmin suhtautuivat itävaltalaiset (70 % vastaan, 22 % puolesta), saksalaiset (59 % vastaan, 27 % puolesta) ja luxembourgilaiset (47 % vastaan, 40 % puolesta).


text: Kuluttajaliitto on ollut huolissaan siitä, että sopimuksen kannattajat antavat ymmärtää, että vastaajien mielipide perustuu vahvaan tutkimusnäyttöön, vaikka ainakaan ruotsalaisessa mielipidetiedustelussa vastaajille ei selvennetty ennen vastaamista sopimuksen vaikutuksia kuluttajansuojaan, ruokaturvaan tai tietosuojaan.


text: Yli kolme miljoonaa eurooppalaista on allekirjoittanut vetoomuksen TTIP:n kaatamiseksi. Saksassa on ollut näkyviä TTIP:tä vastustavia mielenosoituksia. Esimerkiksi 10.10. 2015 jopa 250 000 ihmistä osoitti Berliinissä mieltään TTIP:tä vastaan opposition ja useiden järjestöjen järjestämässä mielenosoituksessa.


text: TTIP-neuvottelut aloitettiin kesällä 2013 ja ne oli tarkoitus saada valmiiksi vuoden 2015 loppuun mennessä. Suomalaiset kansalaisjärjestöt kritisoivat kannanotossaan joulukuussa 2013 sopimusneuvottelujen käymistä suljettujen ovien takana ilman kansalaiskeskustelua, vaikka sopimuksen vaikutukset ovat laajoja.


text: 10. syyskuuta 2014 Euroopan komissio kielsi nimienkeruun neuvottelujen katkaisemiseksi tarkoitettuun eurooppalaiseen kansalaisaloitteeseen, mitä on pidetty loukkauksena demokratiaa kohtaan.


text: Monissa EU-maissa on käyty vuodesta 2014 kriittistä keskustelua sopimukseen sisältyvästä investointisuojasta. Euroopan komissio jäädytti vapaakauppaneuvottelut investointisuojan osalta, ja avasi vuonna 2014 nettiin kansalaiskyselyn, johon vastasi 145 000 henkilöä tai kansalaisjärjestöä. Kyselyn mukaan EU:ssa tunnetaan vahvaa epäluuloa investointisuojaan. Komissio ilmoitti tammikuussa 2015 aikovansa keskustella investointisuojasta jäsenmaiden hallitusten, Euroopan parlamentin sekä kansalaisyhteiskunnan kanssa. Muita vaikeita kohtia ovat olleet maatalous ja julkiset hankinnat.


text: Heinäkuussa 2015 Euroopan parlamentti äänesti sopimusneuvottelujen jatkamisen puolesta tietyin, entistä tiukemmin ehdoin. Se hyväksyi tällä äänestyksellä oman suosituksensa Euroopan komissiolle luvuin 436 puolesta, 241 vastaan, 32 tyhjää.


text: Syyskuussa 2015 EU-komissio vastasi EU-parlamentin ja kansalaisjärjestöjen kritiikkiin ehdottamalla kauppariitojen käsittelyyn välimiesoikeuden sijaan julkista kauppatuomioistuinta, jossa olisi palkatut, pysyvät ammattituomarit ja valitusoikeus..


text: Sopimuksen 13. neuvottelukierros alkoi New Yorkissa 25. huhtikuuta 2016. Tällöin neuvottelujen kerrottiin edenneen suurin piirtein puoliväliin.


text: 2. toukokuuta 2016 Greenpeace julkaisi sille vuodetut salaiset neuvottelumuistiot, joiden mukaan neuvottelut Yhdysvaltojen ja EU:n välisestä vapaakauppasopimuksesta ovat ajautuneet umpikujaan "sovittamattomien" ristiriitojen vuoksi. Yhdysvallat myös painostaa EU:ta suostumaan sen ehtoihin, etenkin maataloustuotteiden pääsyyn EU-markkinoille, uhkaamalla muun muassa poistaa tuontihelpotukset eurooppalaisilta autonvalmistajilta, jos sopimusta ei synny. Ongelmia ei kuitenkaan mainita Euroopan komission 27.4. 2016 julkaisemassa EU-parlamentille tarkoitetussa julkisessa raportissa neuvotteluiden kulusta. 3. toukokuuta Ranskan kauppaministeri Matthias Fekl kertoi, että todennäköisin vaihtoehto on neuvottelujen jäädyttäminen, jos Yhdysvallat ei muuta kantaansa.


text: Greenpeacen mukaan salaiset muistiot osoittavat myös, että suuryrityksille annetaan mahdollisuus vaikuttaa neuvottelupäätöksiin jo aikaisessa vaiheessa, toisin kuin kansalaisyhteiskunnalle.


text: 28. elokuuta 2016 Saksan talousministeri Sigmar Gabriel kommentoi, että neuvottelut ovat käytännössä epäonnistuneet, koska EU ei ole taipunut Yhdysvaltain vaatimuksiin. Hänen mukaansa osapuolet eivät ole päässeet sopuun yhdestäkään sopimuksen luvusta, joita on 27.


text: Helsingin Sanomien mukaan Donald Trumpin kauppapolitiikka on TTIP:n kaltaisten monenkeskisten sopimusten vaihtoehto: uhkailu, kiristäminen ja heikompi talouskasvu. Siksi EU ja Kiina suunnittelevat keskinäistä markkinoiden avaamista. TTIP olisi tarjonnut läntisten toimintatapojen voittoa itäisen pakkoliitoksen sijaan. Lehden mukaan voi väittää TTIP:n vastustajien saaneen Trumpissa, mitä halusivat.


title: Niklas Friberg

text: Niklas Friberg (s. 14. maaliskuuta 1996 Halikko) on suomalainen jalkapalloilija, joka edustaa Veikkausliigassa pelaavaa Turun Palloseuraa. Hän on pelipaikaltaan oikea laitapuolustaja.


title: Niklas Friberg

text: Friberg nousi miesten peleihin Salon Palloilijoissa, jossa hän pelasi kauteen 2013 asti myös junioripelejä. Friberg pelasi Kakkosessa yhden ottelun kaudella 2011. Kausina 2012 ja 2013 hän oli suurimmassa osassa SalPan otteluita jo aloituskokoonpanossa pelaten noiden kahden kauden aikana 40 ottelua. Kaudella 2014 Friberg ehti pelata SalPassa 13 ottelua. Heinäkuussa 2014 hän siirtyi loppukauden kattavalla lainasopimuksella Veikkausliigaa pelaavaan Turun Palloseuraan.


title: Simo Majander

text: Simo Majander (s. 2. elokuuta 1996 Anjalankoski) on suomalainen jalkapalloilija, joka edustaa Kakkosessa pelaavaa Susia. Hän on pelipaikaltaan vasen laitapuolustaja.


title: Simo Majander

text: Majander teki ensiesiintymisensä pääsarjatasolla MYPA:n riveissä 17-vuotiaana 27. kesäkuuta 2014 joukkueen hävitessä vierasottelussa 0–4 Vaasan Palloseuralle.


title: Miroslav Hlinka

text: Miroslav Hlinka (30. elokuuta 1972 Trenčín, Tšekkoslovakia – 14. syyskuuta 2014 Banská Bystrica) oli slovakialainen jääkiekkoilija, valmentaja ja maailmanmestari vuodelta 2002. Hlinka pelasi pääosan urastaan Tšekin Extraligassa. Hlinka teki itsemurhan vuonna 2014.


title: Miroslav Hlinka

text: Hlinka tunnettiin isokokoisena hyökkääjänä, jota pidettiin hyvänä puolustajana ja alivoimapelaajana. Myös hänen asennettaan ja työtahtoaan on kehuttu.


title: Miroslav Hlinka

text: Hlinka voitti urallaan Tšekkoslovakian, Slovakian ja Tšekin mestaruuden. Suomen ja Ruotsin sarjoista Hlinka voitti hopeaa. Maailmanmestaruuskilpailuista hän voitti kultaa 2002, hopeaa 2000 ja pronssia 2003.


title: Martina ja hengenpelastajat

text: Martina ja hengenpelastajat on suomalainen tositelevisiosarja, jonka ensimmäinen jakso esitettiin Jimillä 9. syyskuuta 2014. Sarjassa kymmenen julkisuudesta tuttua henkilöä osallistuvat Thaimaassa hengenpelastuskurssille, jota johtaa Martina Aitolehti. Jokaisessa jaksossa yksi kilpailija karsiutuu pois kilpailusta. Kummallakin tähän mennessä esitetyllä kaudella ovat kaikki osallistujat olleet naisia. Sarjan toista tuotantokautta alettiin esittää Jimillä 3. syyskuuta 2015.


title: Martina ja hengenpelastajat

text: "Martina ja hengenpelastajat" -formaattia on markkinoitu kansainvälisesti nimellä "All-Star Lifeguards". Syksyllä 2014 Euroopan suurin kaupallinen kanava TF1 osti oikeudet formaattiin.


title: Martina ja hengenpelastajat

text: Kilpailun alussa hengenpelastajakokelaat jaettiin keltaiseen ja punaiseen joukkueeseen. He osallistuvat kilpailuihin joukkueina, ja kilpailun hävinnyt joukkue joutuu lähettämään keskuudestaan yhden kilpailijan pois, vaikkakin lopullisen päätöksen tekee Martina Aitolehti. Ohjelman aikana järjestetään tulikokeita, jonka voittaja on suojassa karsinnalta. Joukkueet yhdistettiin kahdeksannessa jaksossa.


title: Martina ja hengenpelastajat

text: Joukkueet yhdistettiin kahdeksannessa jaksossa, ja he osallistuivat kilpailuihin yksilöinä.


title: Martina ja hengenpelastajat

text: Elina Tervo voitti tulikokeen, mutta ei saanut finaalijaksossa immuniteettia.


title: Martina ja hengenpelastajat

text: Kauden alussa kilpailijat jaettiin kahteen joukkueeseen, keltaiseen ja punaiseen. He osallistuvat kilpailuihin joukkueina ja kilpailun hävinneestä joukkueesta pudotetaan yksi kilpailija. Joukkuekilpailun lisäksi he osallistuvat yksilöinä tulikokeeseen, jonka voittaja on suojassa karsinnalta, jos kilpailijan joukkue häviää joukkuekilpailun. Kilpailu muuttui yksilökilpailuksi seitsemännessä jaksossa.


title: Martina ja hengenpelastajat

text: Joukkueet yhdistettiin seitsemännessä jaksossa, ja he osallistuivat kilpailuihin yksilöinä.


title: Martina ja hengenpelastajat

text:
Jasmin Voutilainen voitti tulikokeen, mutta ei saanut immuniteettia ja putosi kisasta.
Punainen joukkue voitti joukkuekilpailun, mutta Belinda Heinonen jäi tulikokeessa viimeiseksi ja joutui pudotukseen.
Rita Niemi voitti tulikokeen, mutta ei saanut immuniteettia. Immuniteetin sai yksilökilpailun voittaja Suvi Pitkänen.
Kauden viimeisessä joukkuekilpailussa vastakkain olivat yhä kilpailussa mukana olevat henkilöt (Eveliina, Rita, Suvi ja Rosanna) sekä neljä aiemmin pudonnutta kilpailijaa (Kristina, Belinda, Amanda ja Janita). Aiemmin pudonneiden kilpailijoiden joukkue hävisi joukkuekilpailun, mutta käänteisessä karsintatilaisuudessa yksi heistä (Amanda) sai palata kilpailuun.
Yksilökilpailun voitti Rita Niemi, joka sai paikan finaaliin.
Eveliina Lorek voitti tulikilpailun, mutta ei saanut immuniteettia.
Suvi Pitkänen putosi semifinaalissa. Finaaliin eteni kolme kilpailijaa; Amanda, Evelina ja Rita.


title: Turun insinöörit TUIKE

text: Turun insinöörit TUIKE ry on Turussa kotipaikkaansa pitävä insinöörien edunvalvontaa ja yhteisöllisyyttä edistävä yhdistys.


title: Turun insinöörit TUIKE

text: Nimenä oli aiemmin Turun Alueen Insinöörit ry:n Konekerho, Turun Insinöörikerho ry.


title: Turun insinöörit TUIKE

text: Yhdistyksen tarkoituksena on edistää jäseniensä ammatillisia ja paikallisia etuja, sekä edistää jäsentensä yhteenkuuluvuutta keskenään ja muiden insinööriyhdistysten jäsenten kesken. Yhdistys toimii yhdyselimenä jäsentensä ja toisten yhdistysten välillä. Yhdistyksen tarkoituksena on myös tukea teknillisen koulutuksen kehitystä ja työskennellä Suomen teknillisen kehityksen puolesta.


title: Turun insinöörit TUIKE

text: Näiden tarkoitusten toteutamiseksi yhdistys mm. järjestää jäsenilleen kokous-, neuvottelu-, kurssi, esitelmä-, tiedotus ja juhlatilaisuuksia sekä opintomatkoja ja pitää yhteyttä toiminta-alueensa teknillisiin oppilaitoksiin ja niiden opiskelijoihin.


title: Turun insinöörit TUIKE

text: Turun Insinöörit ry:n Sähkökerho oli esittänyt koneinsinööreille kutsun saapua seuraamaan Sähkökerhon kokousta ravintola Killan kabinettiin 23.11.1959. Kutsua oli noudattanut 8 insinööriä. Ins. Vainio selvitteli näkökohtia, joiden takia koneinsinöörejä oli tähän kokoukseen kutsuttu sekä esitti kysymyksen, olisiko koneinsinöörien aiheellista perustaa uusi kerho, konekerho. Sähkökerhon kokouksen päätyttyä pitivät paikalla olleet 8 koneinsinööriä oman kokouksen. Kokous totesi oman kerhon perustamisen tarpeelliseksi. Samalla päätettiin konekerhon perustamisesta ja valittiin toimeenpaneva elin.


title: Turun insinöörit TUIKE

text: Tuo oli lainaus, lähes sanasta sanaan pöytäkirjasta, jossa pantiin alulle Turun Alueen Insinöörit ry:n Konekerho, sittemmin Turun Insinöörikerho ry ja nykyään Turun Insinöörit TUIKE ry. Kerhon toiminnan avulla oli tarkoitus saada kosketusta Turun seudun opistoinsinöörien välille, sekä tutustua teollisuuslaitoksiin ja muihin sopiviin kohteisiin ja hankkia eri alojen asiantuntijoita kokouksiin esitelmän pitäjiksi. Kerhon toiminta-ajatus on säilynyt suunnilleen samana, miksi se alussa ajateltiin. Ensimmäisen toimintavuoden 1960 päättyessä kerhon jäsenmäärä oli 45. Jäsenrekisterissä on 31.12. 2017 jäseniä 2313.


title: Turun insinöörit TUIKE

text: LOUSI puolestaan kuuluu valtakunnalliseen Insinööriliittoon (IL ry), Insinööriliitto on AKAVAn jäsenjärjestö. TUIKE ry:n toiminnan painopiste on jäsenten aktivoinnissa. Insinööriliitto ja AKAVA huolehtivat kaikille insinööreille yhteisistä elinkeinopoliittisista ja laajoista palkkaukseen liittyvistä asioista sekä työsuhteiden kehittämisestä. LOUSI ry on paikallisesti merkittävä toimija insinöörikoulutuksen kehittämisessä ja alueellisessa etujen valvonnassa. TUIKEn rooli korostuu jäsenten aktivoinnissa ja yhteisten toimintojen järjestämisessä.


title: Turun insinöörit TUIKE

text: Yhdistys järjestää jäsenistölleen koulutustilaisuuksia, excursioita, verkostoitumistilaisuuksia.


title: Ștefan Niculescu

text: Ștefan Niculescu (31. heinäkuuta 1927 Moreni – 22. tammikuuta 2008 Bukarest) oli romanialainen säveltäjä. Hän opiskeli 1940–1950-luvuilla Bukarestin kansallisessa musiikkiyliopistossa, ja lisäksi hän suoritti opintoja Bukarestin polyteknillisessä yliopistossa. Hän osallistui Mauricio Kagelin pitämälle elektronisen musiikin kurssille Münchenissä vuonna 1966 ja Darmstadtin Ferienkurselle 1966–1969.


title: Ștefan Niculescu

text: Niculescu oli Academia Românăn täysjäsen vuosina 1996–2008. Hän oli vuosina 1993–2008 professorina Bukarestin kansallisessa musiikkiyliopistossa. Hän myös vieraili luennoimassa Zagrebissa, Pariisissa, Valenciassa ja Darmstadtissa. Vuonna 1991 hän perusti Bukarestissa Uuden musiikin festivaalin kansainvälisen viikon.


title: Ștefan Niculescu

text: Niculescun tuotantoon kuuluu muun muassa lastenooppera "Cartea cu Apolodor" (1974), orkesterimusiikkia, kuten sinfonioita, sekä lukuisia kamarimusiikki- ja kuoroteoksia.


title: Abdalla el-Masri

text: Abdalla Hani el-Masri (s. 1962 Beirut) on libanonilais-venäläinen säveltäjä. Hän aloitti muodolliset kitaransoiton opintonsa vuonna 1977 ja opiskeli sitä ja musiikin teoriaa Beirutissa vuoteen 1982. Tämän jälkeen hän siirtyi Moskovan Tšaikovski-valtionkonservatorioon, josta hän sai musiikin tohtorin arvonsa vuonna 1993. Hänelle opettivat sävellystä Konstantin Batašov ja Roman Ledenjov.


title: Abdalla el-Masri

text: El-Masri on säveltänyt pääasiassa orkesteri- ja kamarimusiikkia. Hänen teoksiaan on esitetty Libanonin ja Venäjän lisäksi myös Egyptissä, Ranskassa, Saksassa, Kuwaitissa, Qatarissa ja Sveitsissä. Hän on lisäksi esiintynyt kansainvälisesti kitaristina ja julkaissut musiikkikirjoja. Hän on työskennellyt eri vokaaliyhtyeiden kanssa perustajajäsenenä, kitaristina, lauluntekijänä ja sovittajana. Vuodesta 1993 el-Masri on asunut Kuwaitissa, jossa hän toimii sävellyksen opettajana. Hän on luennoinut myös Venäjällä.


title: Abdalla el-Masri

text: El-Masrin tuotantoon kuuluu muun muassa sinfonioita, konsertot viululle ja pianolle, viulusonaatti, jousikvartetto, sarja huilulle ja pianolle sekä kitarakvartetto.


title: Roman Ledenjov

text: Roman Ledenjov (; s. 4. joulukuuta 1930 Moskova) on venäläinen säveltäjä. Hän opiskeli Moskovan konservatoriossa vuosina 1948–1955 ja täydensi siellä vielä opintojaan Anatoli Aleksandrovin johdolla vuoteen 1958 saakka. Vuonna 1984 hän sai Moskovan konservatoriosta kunniatohtorin arvon.


title: Roman Ledenjov

text: Ledenjov on saanut Venäjän kansantaiteilijan arvon (1995) ja Venäjän federaation valtionpalkinnon (1997). Hänen musiikkiaan on esitetty Euroopan maissa, Israelissa ja Japanissa. Hän on opettanut Moskovan konservatoriossa musiikin teoriaa ja sävellystä; hänestä tuli siellä sävellyksen professori vuonna 1991. Hän on lisäksi toiminut Venäjän säveltäjäliiton sihteerinä.


title: Roman Ledenjov

text: Ledenjovin teosten joukossa ovat muiden muassa "Kontsert-elegija" (sellolle ja orkesterille, 1980), "Rus – zeljonaja i belosnešnaja (Simfonija v prostih ladah" (1991) ja "Kontsert-poema" (alttoviululle ja orkesterille, 1994). Hän on myös säveltänyt lukuisia kamarimusiikkiteoksia (mm. "Kuusi kappaletta jousikvartetille ja harpulle", 1966) ja kuoromusiikkia.


title: Blue Wings

text: Blue Wings on Fokus Media Finland Oy:n (aiemmin Sanoma Media Finland Oy:n) kustantama lentoyhtiö Finnairin matkustamolehti, joka on saatavilla ilmaiseksi yhtiön jokaisella lennolla. Blue Wingsin painos on 45 000 kappaletta ja lukijamäärä noin 114 000. Sisällöltään Blue Wings on matkailun lifestyle-lehti, jonka aihepiirejä ovat design, kulttuuri, liiketoiminta, teknologia sekä ruokakulttuuri ja hyvinvointi.


title: Blue Wings

text: Vuonna 1980 perustettu Blue Wings on yksi maailman vanhimpia matkustamolehtiä. Vuoden 2006 alussa siihen yhdistettiin vapaa-ajan matkustajille tarkoitettu suomenkielinen matkustamolehti Lento. Yhdistämisen jälkeen aikaisemmin pelkästään englanninkielisenä ilmestynyt Blue Wings käsitti noin kolmasosan suomenkielistä materiaalia. Samalla lehden ilmestymistiheyttä nostettiin kahdeksasta kymmeneen kertaan vuodessa. Syyskuusta 2012 alkaen Blue Wings on ilmestynyt jälleen ainoastaan englanninkielisenä. Lehti on nykyään luettavissa myös verkossa.


title: Tietoliikenneanalyysi

text: Tietoliikenneanalyysi on prosessi, jolla tarkastellaan siepattuja viestejä. Sen tavoitteena on tehdä johtopäätöksiä viestinnässä esiintyvistä ilmiöistä. Sitä voi tehdä jopa silloin kun viestit ovat salattuja ja murtamattomia. Yleisesti, mitä suurempaa viestimäärää tarkastellaan sitä enemmän voidaan päätellä liikenteestä. Tietoliikenteen analysointia voidaan harjoittaa sotilastiedustelussa, vastavakoilussa tai elämäntapa seurannassa ja on yksi huolenaihe kyberturvallisuudessa.


title: Tietoliikenneanalyysi

text: Tietoliikenneanalyysia voi helpottaa siihen tarkoitetut tietokoneohjelmistot. Kehittyneisiin tietoliikenneanalyysimenetelmiin saattaa sisältyä useita sosiaalisen verkostoanalyysin muotoa.


title: Georges Leygues -luokka

text: Georges Leygues -luokka on Ranskan laivaston seitsemän tyypin F70 aluksen muodostama fregattiluokka. Alusten aseistuksena olevat merimaaliohjukset ja Crotale-ilmatorjuntaohjukset mahdollistavat monenlaiset tehtävät, mutta erityisesti ne soveltuvat strategisten kohteiden suojaamiseen, voimannäyttöön ja avomerisaattajiksi. Kansainvälisesti alukset on luokiteltu sukellusveneentorjuntahävittäjiksi ja siten niiden runkonumerointi alkaa D kirjaimella, mutta Ranskan merivoimat eivät käytä termiä hävittäjä.


title: Georges Leygues -luokka

text: Alusten kansirakenteet on suunniteltu kestämään ydinräjähdyksen aiheuttama paineaalto. Kolmen viimeisenä valmistuneen aluksen kansirakenteisiin lisättiin yksi kerros, kun havaittiin ongelmia huonossa kelissä. Lisäksi viimeisten alusten elektroniikkavarustukseen lisättiin passiivinen vedettävä kaikuluotain DSBV 61 sekä asennettiin uudempia versioita osasta laitteita.


title: FS Foudre (L9011)

text: Foudre (runkonumero L9011) oli Ranskan laivaston Foudre-luokan maihinnousualus. Alus myytiin 2011 Chilen laivastolle, joka nimesi sen "Sargento Aldeaksi".


title: FS Foudre (L9011)

text: Alus tilattiin Brestin laivastontelakalta. Sen köli laskettiin 26. maaliskuuta 1986 ja alus laskettiin vesille 19. marraskuuta 1988. Alus otettiin palvelukseen 7. joulukuuta 1990.


title: FS Foudre (L9011)

text: Alus osallistui Jugoslavian vastaisiin sotatoimiin ja se oli keskeinen elementti Norsunluurannikolla toteutetussa operaatio Licornessa. Aluksen helikopteri tuhoutui 17. tammikuuta 2009 Gabonin rannikolla, jolloin kyydissä olleet kahdeksan henkeä saivat surmansa.


title: FS Foudre (L9011)

text: Lokakuussa 2011 ilmoitettiin, että Ranska ja Chile olivat päässeet sopimukseen aluksen myynnistä noin 80 miljoonalla Yhdysvaltain dollarilla. Alus poistettiin palveluksesta 23. joulukuuta 2011, jolloin se luovutettiin Chilelle. Alus sai nimen "Sargento Aldea" ja runkonumeron LSDH-91.


title: Silentium (elokuva)

text: Silentium on Wolfgang Murnbergerin ohjaama rikoselokuva vuodelta 2004. Se perustuu Wolf Haasin rikosromaaniin "Silentium!" vuodelta 1999.


title: Silentium (elokuva)

text: Tarinassa Wienin poliisista potkut saanut poliisi Simon Brenner työskentelee Salzburgissa yksityisetsivänä. Hän selvittää omintakeiseen tyyliinsä julmaa rikossarjaa mustan huumorin sävyttämässä rikoselokuvassa. "Silentium" on toinen Murnbergerin Haasin romaanin pohjalta tekemä elokuva. Edellinen oli "Komm, süsser Tod". Kolmas on "Der Knochenmann" ("Kananlihalla") 2009.


title: Silentium (elokuva)

text: Elokuvan lajityyppi on rikoselokuva, vaikka se joissakin kohdissa eroaa tavanomaisesta, kuten päähenkilö Brennerin, huumorin käytön sekä elokuva loppuratkaisun ja sisältämänsä kritiikin suhteen.


title: Silentium (elokuva)

text: Murnberger on sanonut, että edellisessä Haasin romaanissa ja hänen siitä tekemässään filmatisoinnissaan "Komm, süßer Tod" oli enemmän toimintaa mutta että tässä hän halusi kallistua enemmän realismin suuntaan ja antaa enemmän tilaa tunelmalle, kuten jännitykselle, uhkaavuudelle. Jäljellä olevan huumorin pitäisi Murnbergerin mukaan hiukan satuttaa.


title: Silentium (elokuva)

text: Elokuva sai Österreichischer Filmpreis -palkinnon 2005. Palkinto myönnetään itävaltalaiselle elokuvalle joka on saanut Itävallassa eniten katsojia. Ohjaaja Wolfgang Murnberger oli palkintoehdolla Tokion kansainvälisillä elokuvajuhlilla.


title: Silentium (elokuva)

text: Käsikirjoituksen teko alkoi marraskuussa 2002, ja yhteistyössä oli paljolti mukana myös sen pohjana olevan romaanin kirjoittaja Wolf Haas sekä ohjaaja Wolfgang Murnberger ja Josef Hader. Kuvaukset alkoivat elokuussa 2003 ja kestivät 39 kuvauspäivää. Elokuvan tuotantoyhtiö on Dor Film, joka on merkittävimpiä itävaltalaisia tuotantoyhtiöitä. Budjetti oli kolme miljoonaa euroa.


title: FS Siroco (L9012)

text: Siroco (runkonumero L9012) on Ranskan laivaston Foudre-luokan maihinnousualus. Aluksen kotisatamana on Toulon.


title: FS Siroco (L9012)

text: Alus tilattiin Brestin laivastontelakalta. Sen köli laskettiin 9. lokakuuta 1995 ja alus laskettiin vesille 14. joulukuuta 1996. Alus otettiin palvelukseen 21. joulukuuta 1998.


title: FS Siroco (L9012)

text: Alus osallistui Australia johtoiseen INTERFET-rauhanturvaoperaatioon Itä-Timorissa 10. lokakuuta - 25. marraskuuta 1999. Se osallistui vuonna 2006 Libanonin sodan aikana toteutettuun operaatio Balisteen. Haitilla tapahtui 12. tammikuuta 2010 maanjäristys ja alus osallistui pelastustöihin operaatiossa Séisme Haiti 2010. Joulukuussa 2013 alus oli Euroopan Unionin Somalian rannikolla olevan laivasto-osaston lippulaivana.


title: FS Siroco (L9012)

text: Ranskan vuoden 2013 puolustusselonteon mukaan alus tullaan poistamaan palveluksesta lähiaikoina.


title: Wolfgang Murnberger

text: Wolfgang Murnberger (13. marraskuuta 1960 Wiener Neustadt, Itävalta) on itävaltalainen elokuvaohjaaja.


title: Wolfgang Murnberger

text: Hänet on palkittu monista elokuvista, esimerkiksi elokuvasta "Himmel Oder Hölle" hän on saanut kolme palkintoa, Max Ophüls Festivalilla 1991 Saarlandin osavaltion pääministerin palkinnon, Rotterdam International Film Festivalilla 1991 FIPRESCI Prize, erikoismaininta, ja Tokyo International Film Festivalilla 1991 pronssipalkinto.


title: Wolfgang Murnberger

text: Elokuvista "Komm, süsser Tod" (2000, "Tule, suloinen kuolema"), "Silentium" (2004) ja "Der Knochenmann" (2009, "Kananlihalla") muodostavat trilogian, jonka Yle esittää syksyllä 2014. Ne perustuvat Wolf Haasin romaaneihin. Teattereissa Murnbergerin elokuvia ei ole Suomessa esitetty.


title: FS Georges Leygues (D640)

text: Georges Leygues oli Ranskan laivaston 1979 palvelukseen otettu Georges Leygues -luokan monitoimifregatti, joka poistettiin palveluksesta alkuvuodesta 2014.


title: FS Georges Leygues (D640)

text: Alus tilattiin DCN:n Brestin telakalta. Sen köli laskettiin 16. syyskuuta 1974 ja alus laskettiin vesille 17. joulukuuta 1976. Alus otettiin palvelukseen 10. joulukuuta 1979.


title: FS Georges Leygues (D640)

text: Alus poistettiin palveluksesta 21. maaliskuuta 2014.


title: FS Dupleix (D641)

text: Dupleix on Ranskan laivaston 1981 palvelukseen otettu Georges Leygues -luokan monitoimifregatti.


title: FS Dupleix (D641)

text: Alus tilattiin Brestin laivastontelakalta. Sen köli laskettiin 17. lokakuuta 1975 ja alus laskettiin vesille 2. joulukuuta 1978. Alus otettiin palvelukseen 13. kesäkuuta 1981.


title: FS Dupleix (D641)

text: Alus poistettiin palveluksesta kesäkuussa 2014.


title: FS Montcalm (D642)

text: Montcalm on Ranskan laivaston 1982 palvelukseen otettu Georges Leygues -luokan monitoimifregatti.


title: FS Montcalm (D642)

text: Alus tilattiin Brestin laivastontelakalta. Sen köli laskettiin 5. joulukuuta 1975 ja alus laskettiin vesille 31. toukokuuta 1980. Alus otettiin palvelukseen 28. toukokuuta 1982.


title: FS Montcalm (D642)

text: Alus on palveluksessa 2014.


title: Tiofosgeeni

text: Tiofosgeeni eli tiokarbonyylikloridi (CSCl) on myrkyllinen epäorgaaninen molekyyliyhdiste. Yhdiste on fosgeenin tioanalogia, ja sitä käytetään reagenssina orgaanisen kemian synteeseissä.


title: Tiofosgeeni

text: Tiofosgeeni on huoneenlämpötilassa väriltään punakeltaista nestettä, ja sillä on voimakas epämiellyttävä haju. Yhdiste liukenee huonosti veteen ja hydrolysoituu hitaasti veden vaikutuksesta rikkivedyksi, vetykloridiksi ja hiilidioksidiksi. Orgaanisiin liuottimiin, kuten dietyylieetteriin, se sen sijaan liukenee hyvin.


title: Tiofosgeeni

text: Tiofosgeeni on voimakkaasti elektrofiilinen, ja se reagoi alkoholien ja fenolien kanssa muodostaen tiokarbonaatteja ja primääristen amiinien kanssa isotiosyanaatteja. sekundaaristen amiinien kanssa muodostuu tiokarbomyyliklorideja. Lisäksi yhdiste reagoi useiden nukleofiilien kanssa muodostaen heterosyklisiä yhdisteitä ja voi toimia dienofiilinä Diels–Alder-reaktioissa.


title: Tiofosgeeni

text: Tiofosgeeni on hyvin myrkyllinen, voimakkaasti silmiä ja ihoa ärsyttävä sekä syövyttävä yhdiste. Yhdiste aiheuttaa kyynelvuotoa eli on lakrymaattori. Tiofosgeeni voi hengitettynä, nieltynä tai ihon läpi imeytyneenä aiheuttaa jopa hengenvaarallisen myrkytyksen.


title: Tiofosgeeni

text: Tiofosgeenia voidaan valmistaa kuumentamalla tetrakloorimetaania rikin, vetysulfidin tai sulfidien kanssa. Käytetympi tapa on kuitenkin hiilidisulfidista saatavan trikloorimetaanisulfenyylikloridin pelkistys tinan, tina(II)kloridin tai raudan avulla happamissa olosuhteissa.


title: Tiofosgeeni

text: Tiofosgeenia voidaan käyttää orgaanisten yhdisteiden, kuten lääkeaineiden ja maatalouskemikaalien sekä polytiokarbonaattien, valmistukseen.


title: Minna Uunimäki

text: Minna Uunimäki (s. 15. kesäkuuta 1968) on aktiiviuransa päättänyt suomalainen pika- ja keskimatkojen juoksija. Hän edusti vuodesta 1990 lähtien Viipurin Urheilijoita ja hänen valmentajanaan toimi Toivo Ahonen. Kalevan kisoista Uunimäki saavutti pronssia 400 metrin juoksussa vuonna 1987 sekä hopeaa 800 metrin juoksussa vuonna 1992. Lisäksi hän oli viestijuoksun SM-kisoissa mukana voittamassa kuutta mitalia; 4 x 400 metrin viestijuoksusta hän voitti kaksi hopeaa vuosina 1991 ja 1995 sekä pronssia vuonna 1990 ja 4 x 800 metrin viestijuoksussa hänen palkintokaappiinsa kertyi kolme kultamitalia vuosilta 1991, 1992 ja 1995. Sisäratojen SM-kisoista Uunimäen saavutuksina ovat 200 metrin juoksun hopea vuodelta 1987, 400 metrin hopea vuodelta 1988 sekä 800 metrin pronssi vuodelta 1990. Virallisissa kilpailuissa hän ei ole esiintynyt vuoden 1995 jälkeen.


title: BBC Television Shakespeare

text: BBC Television Shakespeare on brittiläinen William Shakespearen näytelmien televisioversioiden sarja, jonka on luonut Cedric Messina. "BBC Television Shakespeare" esitettiin Iso-Britanniassa alun perin 3. joulukuuta 1978 – 27. huhtikuuta 1985. Sarjaan kuuluu 37 televisioitua Shakespearen näytelmää.


title: BBC Television Shakespeare

text: Sarjaa on esitetty myös nimillä "The Shakespeare Collection" (Iso-Britannia) ja "The Complete Dramatic Works of William Shakespeare" (Yhdysvallat).


title: Pilvi Moilanen

text: Pilvi Moilanen (s. 17. lokakuuta 1972) on aktiiviuransa päättänyt suomalainen keskimatkojen juoksija. Hän edusti koko urheilu-uransa ajan Oulun Pyrintöä ja hänen valmentajanaan toimi Jussi Saarela. Kalevan kisoista Moilanen saavutti pronssia 800 metrin juoksussa vuonna 1992. Lisäksi hän oli viestijuoksun SM-kisoissa mukana voittamassa kolmea mitalia; pronssia 4 x 400 metrin viestijuoksusta vuonna 1993 sekä kahta hopeaa 4 x 800 metrin viestijuoksusta vuosina 1990 ja 1993. Sisäratojen SM-kilapialuista Moilanen voitti hopeaa 800 metrin juoksussa vuonna 1990. Virallisissa kilpailuissa hän ei ole esiintynyt vuoden 1994 jälkeen.


title: N’ko-kirjaimisto

text: N’ko on guinealaisen kirjailijan Soulemayne Kanten vuonna 1949 kehittämä kirjoitusjärjestelmä, jota käytetään Länsi-Afrikassa puhuttujen manding-kielten kirjoittamiseen. N’kossa on vaikutteita arabialaisesta kirjaimistosta ja sitä kirjoitetaan oikealta vasemmalle, mutta arabialaisesta kirjaimistosta poiketen n’kossa vokaalien ja toonin merkitseminen on pakollista.


title: N’ko-kirjaimisto

text: ”N’ko” tarkoittaa ”minä sanon” kaikilla manding-kielillä. Kirjaimistoa käytetään latinalaisen ja arabialaisen aakkoston ohella bambaran, djulan ja maninkan kirjoittamiseen. Lisäksi kirjaimistolle on kehitetty oma kirjakieli, joka on sekoitus bambaraa, djulaa, maninkaa ja mandinkaa. Kirjakieltä kutsutaan nimellä "kangbe" tai "n’ko" ja kaikki lukutaitoiset manding-kielten puhujat ymmärtävät sitä, minkä vuoksi sitä käytetään paljon eri Länsi-Afrikan manding-kieliryhmien välisessä kommunikoinnissa.


title: FS Jean de Vienne (D643)

text: Jean de Vienne on Ranskan laivaston 1984 palvelukseen otettu Georges Leygues -luokan monitoimifregatti.


title: FS Jean de Vienne (D643)

text: Alus tilattiin Brestin laivastontelakalta. Sen köli laskettiin 26. lokakuuta 1979 ja alus laskettiin vesille 17. marraskuuta 1981. Alus otettiin palvelukseen 25. toukokuuta 1984.


title: FS Jean de Vienne (D643)

text: Alus on palveluksessa 2014.


title: Teija Stark

text: Teija Stark (6. helmikuuta 1968 Raahe - 16. joulukuuta 1992) oli suomalainen aitajuoksija. Hän edusti vuodesta 1980 lähtien Ruukin Kisaa ja hänen valmentajanaan toimi Taisto Kallio. Kalevan kisoista Stark saavutti 100 metrin aitajuoksun hopeaa 1988 ja pronssia vuonna 1992. Lisäksi hän saavutti sisäratojen SM-kisoista 60 metrin aitajuoksussa kultaa vuonna 1988 sekä pronssia vuonna 1992.


title: FS Primauguet (D644)

text: Primauguet on Ranskan laivaston 1986 palvelukseen otettu Georges Leygues -luokan monitoimifregatti.


title: FS Primauguet (D644)

text: Alus tilattiin Brestin laivastontelakalta. Sen köli laskettiin 17. marraskuuta 1981 ja alus laskettiin vesille 17. maaliskuuta 1984. Alus otettiin palvelukseen 5. marraskuuta 1986.


title: FS Primauguet (D644)

text: Alus on palveluksessa 2014.


title: Reijo Malka

text: Reijo Erik Malka (s. 28. marraskuuta 1933 Vaasa) on suomalainen aktiiviuransa lopettanut koripalloilija, jalkapalloilija ja jääpalloilija. Hän pelasi kunkin lajin mestaruussarjatasolla.


title: Reijo Malka

text: Koripallossa Malka edusti SM-sarjatasolla kausilla 1952 ja 1959 Vaasan Salamaa, jonka puheenjohtajana hän myöhemmin toimi. Kauden 1956 hän edusti Työväen Mailapoikia. Kaudella 1959 Malka pelasi Salamassa 17 ottelua pääsarjauransa parhaalla, 12,7 pisteen keskiarvolla.


title: Reijo Malka

text: Jalkapallossa Malka edusti Vaasan Palloseuraa ja kuului myöhemmin seuran johtokuntaan.


title: FS La Motte-Picquet (D645)

text: La Motte-Picquet on Ranskan laivaston 1988 palvelukseen otettu Georges Leygues -luokan monitoimifregatti.


title: FS La Motte-Picquet (D645)

text: Alus tilattiin Brestin laivastontelakalta. Sen köli laskettiin 12. helmikuuta 1982 ja alus laskettiin vesille 6. helmikuuta 1985. Alus otettiin palvelukseen 18. helmikuuta 1988.


title: FS La Motte-Picquet (D645)

text: Alus on palveluksessa 2014.


title: N’kon kieli

text: N’ko eli kangbe on n’ko-kirjaimistolla kirjoitettava kirjakieli, joka on sekoitus Länsi-Afrikassa puhuttuja manding-kieliä: bambaraa, djulaa, mandinkaa ja maninkaa. Kielellä ei ole äidinkielisiä puhujia, mutta sitä käytetään laajalti eri manding-kieliryhmien väliseen kommunikointiin, koska kaikki lukutaitoiset manding-kielten puhujat ymmärtävät sitä.


title: Saks Fifth Avenue

text: Saks Fifth Avenue on yhdysvaltalainen luksustavaratalojen ketju. Sitä hallinnoivan emoyhtiön Saks Inc. omistaa nykyisin Pohjois-Amerikan vanhin yritys, kanadalainen Hudson's Bay Company. Saksin pääkonttori ja lippulaivatavaratalo sijaitsevat Manhattanin Upper East Sidella New Yorkissa. Sen kilpailijoita ovat muut Upper East Siden luksusmyymälät, kuten Bergdorf Goodman, Barneys New York ja Bloomingdale’s. Valtakunnallisesti se kilpailee myös sisaryritys Lord & Taylorin sekä Neiman Marcusin ja Nordstromin kanssa.


title: Saks Fifth Avenue

text: Andrew Saks perusti vuonna 1867 New Yorkiin yrityksen, joka yhtiöitettiin 1902 nimellä Saks & Company. Saks kuoli 1912, ja vuonna 1923 Saks & Co. fuusioitui Gimbels-tavarataloyhtiön kanssa. Vuonna 1924 avattiin Viidennelle avenuelle tavaratalo Saks Fifth Avenue.


title: Saks Fifth Avenue

text: Adam Gimbelin johtajakaudella vuodesta 1926 alkaen yritys alkoi laajentua ketjuksi perustamalla ensimmäiset sivuliikkeet kahteen suosittuun lomailukaupunkiin, Floridan Palm Beachiin ja New Yorkin Southamptoniin. Ensimmäinen täyden valikoiman tavaratalo Manhattanin ohella oli vuonna 1929 avattu Chicagon myymälä, ja sitä seurasivat Floridan Miami Beach ja Los Angelesin Beverly Hills.


title: Saks Fifth Avenue

text: 1930-luvun loppuun mennessä Saks Fifth Avenuella oli kymmenen myymälää, mainittujen lisäksi Idahon Sun Valleyssä, Mount Stowessa ja Rhode Islandin Newportiin. 1940-luvulla ketju laajeni Michiganin Detroitiin ja Pennsylvanian Pittsburghiin. San Franciscon tavaratalo avattiin 1952. 1960-luvulta 1990-luvulle Saks Fifth Avenue laajeni keskilännessä ja etelävaltioissa, erityisesti Texasissa. Kasvuvauhti oli liian nopea, ja monet uusista myymälöistä osoittautuivat huonosti kannattaviksi. 2000-luvulla Saks lakkautti tavaratalot New Yorkin White Plainsissä, Garden Cityssä ja Southamptonissa, Chicagon esikaupungeissa, Minneapolisissa, San Diegossa ja Oregonin Portlandissa. 2010-luvulla on lopetettu tai suunniteltu lopetettavaksi vielä kymmenkunta myymälää.


title: Saks Fifth Avenue

text: Päämyymäläketjun supistusten vastapainoksi Saks perusti vuonna 2000 pienemmistä myymälöistä koostuvan "Saks Off Fifth" -ketjun.


title: Saks Fifth Avenue

text: Vuosikymmenten varrella Saks on kokenut monia omistajanvaihdoksia. Viimeksi heinäkuussa 2013 kanadalainen Hudson's Bay Company ilmoitti ostavansa Saks Fifth Avenuen emoyhtiön Saks Inc:in 2,9 miljardilla Yhdysvaltain dollarilla. Sen suunnitelmiin kuuluu seitsemän Saks-tavaratalon avaaminen Kanadan suurkaupunkeihin. Myös Saks Off Fifth -ketjua aiotaan laajentaa. Jotkut Saksin toimipisteet Yhdysvalloissa suunnitellaan puolestaan muutettavaksi Hudson Bayn toisen ketjun Lord & Taylorin myymälöiksi.


title: Saks Fifth Avenue

text: Tammikuussa 2014 Saks Fifth Avenuen johtoon nimitettiin Harrods-tavaratalossa työskennellyt Marigay McKee.


title: Saks Fifth Avenue

text: Saks on hakeutunut valikoidusti myös maailman muille vauraita kuluttajia tarjoaville markkinoille. Ensimmäinen Pohjois-Amerikan ulkopuolinen Saks-tavaratalo avattiin Saudi-Arabian Riadissa, ja sen jälkeen ketju on edennyt Arabiemiraatteihin, Bahrainiin, Kazakstaniin ja Méxicoon.


title: Heikki Ahlqvist

text: Heikki Ahlqvist on suomalainen aktiiviuransa lopettanut koripalloilija.


title: Heikki Ahlqvist

text: Turun NMKY:n kasvatti Ahlqvist edusti SM-sarjatasolla kasvattajaseuraansa kausilla 1955–1956 ja Vaasan Salamaa kaudella 1959. Kaudella 1955 Ahlqvist pelasi Turun NMKY:ssä 17 ottelua pääsarjauransa parhaalla, 8,6 pisteen keskiarvolla.


title: FS Latouche-Tréville (D646)

text: Latouche-Tréville on Ranskan laivaston 1990 palvelukseen otettu Georges Leygues -luokan monitoimifregatti.


title: FS Latouche-Tréville (D646)

text: Alus tilattiin Brestin laivastontelakalta. Sen köli laskettiin 15. helmikuuta 1984 ja alus laskettiin vesille 19. maaliskuuta 1988. Alus otettiin palvelukseen 16. heinäkuuta 1990.


title: FS Latouche-Tréville (D646)

text: Alus on palveluksessa 2014.


title: Esko Vuorinen

text: Esko Vuorinen on suomalainen aktiiviuransa lopettanut koripalloilija.


title: Esko Vuorinen

text: Vuorinen edusti SM-sarjatasolla Vaasan Salamaa kausilla 1952 ja 1959. Kaudella 1952 hän pelasi 16 ottelua 7,7 pisteen keskiarvolla ja kaudella 1959 22 ottelua 13,9 pisteen keskiarvolla. Vuorinen on Salaman historian eniten pääsarjapisteitä tehnyt pelaaja.


title: Manding-kielet

text: Manding-kielet ovat mandelaisten kielten alaryhmä, johon kuuluvia kieliä puhutaan laajassa osassa Länsi-Afrikkaa. Manding-kieliin kuuluvat muun muassa bambara, bolon, djula, mandinka, marka ja norsunluurannikonkoro.


title: Hongikon Nuorisoseuran Urheilijat (koripallo)

text: Hongikon Nuorisoseuran Urheilijat (lyh. HoNsU) on vuonna 1948 perustettu jyväskyläläisen samannimisen urheiluseuran koripallojaosto. Nykyisin HoNsUlla on toimintaa vain koripallossa kasvattajaseurana. HoNsUn miesten edustusjoukkue pelaa kaudella 2014–2015 Suomen toiseksi korkeimmalla sarjatasolla I-divisioona A:ssa, missä HoNsU-nimellä pelaava joukkue toimii BC Jyväskylän organisaatiossa. Miesten pääsarjassa se on pelannut yhteensä 12 kautta voittaen kaksi SM-hopeaa ja yhden SM-pronssin. Seuran tunnetuimpia miespelaajia ovat Pekka Markkanen, Jyri Lehtonen, Jouko Heikkinen ja Tommi Lanki.


text: HoNsUn naisten edustusjoukkue on pelannut 13 kautta pääsarjassa.


text: Koripallo oli sodanjälkeisessä Jyväskylässä marginaalilaji ja vasta pelaajien siirryttyä HoNsU:n siipien suojaan laji alkoi hitaasti mutta varmasti lisätä suosiotaan. 1960–luvun alussa joukkue nousi Suomi-sarjaan ja vuonna 1969 HoNsU:n A-pojat saavuttivat SM-hopeaa. Näistä pelaajista koostuva miesten joukkueen runko oli nousta mestaruussarjaan kaudella 1970, mutta karsintasarjan ainoa tappio oli kohtalokas ja nousu jäi sillä kertaa haaveeksi. Tappio oli kohtalokas myös siinäkin mielessä, että joukkueen avainhenkilöiden välit kärjistyivät ja joukkue hajosi.


text: 1970-luvun alku pelattiin suomisarjassa ja yleensä keskitason alapuolella mutta keväällä 1975 pystyttiin seuran ensimmäisen ulkomaalaisvahvistuksen, takamiehen Dan Palleyn johdolla, nousemaan vastaperustettuun I-divisioonaan. Kaudesta 75–76 tuli kuitenkin divarissa heikko. "Vahvistukseksi" tuli takamies Palleyn kaveri George Brod, joka harjoituspeleissä heitteli kaukaa 30 pistettä per peli mutta kun sarjapeleissä ei heitto alkanut pudota, niin Brod ei loppukaudesta mahtunut edes aloitusviisikkoon! Tuolloin ulkomaalaisvahvistusta ei saanut vaihtaa kesken kauden ja niinpä edessä näytti olevan taas paluu Suomi-sarjaan kaudella 1977. Vaan eipä ollutkaan. Joku I-divisioonan seuroista meni konkurssiin ja sarjapaikka divariin HoNsU:lle avautui kesällä pidettyjen ylimääräisten karsintojen jälkeen. Noihin karsintoihin HoNsU rohkeasti lähti 50–60-luvun taitteessa syntyneine pelaajineen ja kun vielä avuksi tuotiin luultavasti HoNsU toiseksi paras jenkkivahvistus kautta aikojen - Fletcher Johnson - palattiin komeasti takasin divariin. Johnsonin olisi periaatteessa pitänyt liiton sääntöjen mukaan jatkaa seurassa kauden 77–78 mutta polvivamma esti sen. Liitto antoi yllättäen poikkeusluvan vahvistuksen vaihtoon ja tilalle tuli Peli-Karhuissa näytillä ollut Dennis Hogg, jonka johdolla joukkue pelasi parasta koripalloa mitä siihen asti kaupungissa oli nähty. Seuraava kausikin oli menestys; nyt joukkue oli jo pääosin täysi-ikäisten kirjoissa ja kun ryhmään lisättiin NBA-tason vahvistus - se kaikkien aikojen paras HoNsU:ssa pelannut koripalloilija - Eugene "Zippie" Richardsson, niin runkosarjassa saatiin kotietu pudotuspeleihin. Tästä huolimatta pudotuspeleissä vastaan tullut paikalliskilpailija Äänekosken Huima pystyi pudottamaan HoNsUn suoraan kahdessa pelissä.


text: Hyvä kausi herätti seurajohdon asettamaan tavoitteeksi kaudelle 79–80 sarjanousun. Vahvistukseksi tuli NBA:ssa pelannut John Derrick ja muutamia kokeneita divarijyriä lähiseuroista. Derrick oli kuitenkin pahasti keskenkuntoinen eikä hänestä ollut pelejä ratkaisemaan. Joukkue joutui tappiokierteeseen, joka talttui vasta kun Derrick erotettiin ja tilalle tuli vanha tuttu Dennis Hogg. Kausi oli kuitenkin jo tässä vaiheessa puolessa välissä ja niinpä tulos oli masentava: niukka putoaminen Suomi-sarjaan.


text: Kausi 1980–1981 jatkoi edellistä katastrofia. Joukkue oli paperilla Suomi-sarjan nimekkäin ja siinä pelasi kolme jenkkivahvistusta (silloisten sääntöjen mukaan eri aikaan) ja mm. tuolloinen miesten maajoukkueen ykköstakamies Matti Mikkonen, joka oli valittu nuorten EM-kisojen parhaaksi pelaajaksi vuonna 1979. Tästä kokoonpanosta huolimatta nousu takaisin divariin onnistui vasta seuraavalla kaudella, kun joukkuetta oli taas nuorennettu.


text: Kauteen 1982–1983 HoNsU lähti hakemaan suoraan nousua mestaruussarjaan. Tämän takeena oli joukkueeseen tullut ensimmäinen kotimainen ammattipelaaja Jouko Heikkinen, joka toi ammattimaisuutta koko seuran asenteeseen. Lisäksi seuran A-nuoret olivat keväällä 1982 sijoittuneet A-poikien SM-sarjassa toiseksi, joten nousu oli pohjustettu vankasti. HoNsU:n puolesta ylempään sarjaan nousi Gerald Leen johdolla Helsingin NMKY valmentajanaan Eero Saarinen. Monella tavalla Namikan esimerkkiä noudattaen HoNsU sitten nousi seuraavalla kaudella ensimmäistä kertaa mestaruussarjaan. Valmentajaksi hankittiin ammattimies Seppo Sonkeri ja harjoittelua lisättiin roimasti.


text: Ensimmäisellä mestaruussarjakaudellaan HoNsU ei saavuttanut menestystä. Yhdysvaltalaisvahvistus Greig Robinsson oli ihan kelpo pelimies ja teki myöhemmin Belgiassa sangen näyttävän uran. Hän oli silloin kuitenkin vielä liian nuori koviin peleihin ja yleensä Robinsson teki kovimmat suorituksensa vasta siinä vaiheessa, kun peli oli jo ratkaistu. Niinpä taas kerran vaihdettiin miestä: tilalle tullut Richard Laurel teki sen minkä pystyi, mutta kauden jälkeen käteen jäi voittosuhteella 7–36 runkosarjan viimeinen sija ja putoaminen sarjasta.


text: Kausi 1985–1986 pelattiin divarissa ilman ulkomaalaisia vahvistuksia. HoNsU pysyi putoamisesta huolimatta sangen hyvin koossa ja joukkueessa pelasi Heikkisen ja Mikkosen lisäksi mm. vuoden koripalloilijaksi myöhemmin valittu Petteri Nieminen ja viimeistä kauttaan palloillut Kimmo Tarkkio, joka sittemmin jatkoi urheilu-uraansa jalkapallon puolella. Valmentajaksi tuli naapuriseura Weikoista Ensio Helimäki, joka nousi HoNsUn mukana valtakunnan eliittiin. Kausi oli menestys ja päättyi sarjanousuun.


text: Kesällä 1986 seurajohto panosti koripallon edustusjoukkueeseen. Jo ennestään nimivahvaan joukkueeseen hankittiin Pertti Marttila KTP:stä, viisi kautta Uudenkaupungin Urheilijoita edustanut jenkkivahvistus Ray White ja Hongan takamiestaituri Petteri Kuusela. Huonot uutiset ympäröivät joukkuetta jo ennen kuin kausi ehti alkaa: Marttila rikkoi pelaajasopimuksen ja jäi Kotkaan, Ray White taas ajoi kolarin ja häipyi maasta rattijuopumusepäily niskassaan. Vastoinkäymiset kuitenkin nivoivat joukkueen yhteen ja sarjapaikka uusittiin helposti.


text: Kausi 1987–1988 sujui HoNsU:lta mestaruussarjassa jo rutiinilla. Voittosuhteella 17–32 seura sijoittui runkosarjan kuudenneksi, niukasti neljän joukkueen pudotuspelien ulkopuolelle, jonne HoNsU:n nenän edestä eteni ToPo yhteensä 18 voitolla.


text: Seuraavalle kaudelle HoNsU sai riveihinsä maajoukkueen ykkössentterin Pekka Markkasen, jonka johdolla lähdettiin hakemaan mestaruutta. Finaaleissa tuli vastaan vanha kilpakumppani Helsingin NMKY. HoNsU johti finaalisarjaa jo voitoin 2-1 ja johtipa vielä neljättä finaalipeliä Helsingin Urheilutalolla lähes kymmenellä pisteellä vielä viitisen minuuttia ennen loppua. Ratkaisuhetkillä Pekka Markkanen pääsi yksin läpi ja päätti katkaista entisen seuransa Namikan selkärangan komealla donkilla, joka kuitenkin osui takarautaan ja kimposi takaisin kentälle. Tästä sisuuntunut Namika sai rivinsä järjestykseen ja käänsi pelin edukseen vieden voiton kahdella pisteellä. Viimeisessä pelissä Namika oli sitten selvästi parempi ja juhli mestaruutta.


text: Mestaruussarjassa HoNsU sitten pelasi vielä kaudet 1986–1997 saavuttaen vuosina 1989 ja 1991 hopeaa, pronssia 1993. Tämän jälkeen menestys alkoi hiipua ja lopulta kauden 1996–1997 jälkeen tuli jälleen putoaminen alaspäin. Kun seuran talous oli 1990-luvun menestyshuumassa mennyt kuralle, ei välittömästi lähdetty hakemaan uutta nousua, vaan joukkue kasattiin Jyvässeudun junioreista. Kesällä 1999 seura teki viimeisen suurpanostuksen miesten edustusjoukkueeseen: pitkän ulkomaan kierroksen tehnyt Pekka Markkanen teki paluuta kotimaahan ja HoNsU tahtoi saada hänet riveihinsä. Kun samaiselle kaudelle saman kaupungin seura Säynätsalon Riento nousi mestaruussarjaan, oli selvää että myös Riennolla oli kiinnostusta saada Markkanen kokoonpanoonsa. Ratkaisuksi tähän seurat sulautuivat: HoNsU ja Riento yhdistivät edustusjoukkueensa ja syntyi koripallon erikoisseura BC Jyväskylä. HoNsu jatkoi tämän jälkeen koripallossa juniori- ja naistoimintaa hoitavana seurana.


text: Kaudeksi 2014–2015 I-divisioona A:han noussut BC Jyväskylän edustusjoukkue otti käyttöön HoNsU Basket-nimen. Kaksi kautta pelattiin tällä nimellä. Kaudeksi 2016-17 perustettiin uusi seura Jyväskylä Basketball Akatemia, joka sai A-divisioonan sarjapaikan ja jatkaa Jyväskylän mieskoripallon perinnettä.Korisliigan vuoden pelaaja


text: Korisliigan vuoden tulokas


text: Korisliigan vuoden kehittynein pelaaja


text: Korisliigan paras kuudes pelaaja


text: Korisliigan vuoden valmentaja


text: Naisten koripalloa on HoNsU:ssa pelattu kahdessa vaiheessa. Ensin 1960-luvulla ja sitten uudelleen 1970-luvun puolivälistä alkaen. HoNsU pelasi naisten SM-sarjassa vielä kaudella 1963-64, jonka jälkeen sarjapaikka siirtyi Jyväskylän Kirille. Kun tyttötoimintaa aloitettiin uudelleen 1970-luvulla, se otettiin seuran valikoimaan kiivaan keskustelun jälkeen. Hankkeen vastustajat pelkäsivät, että tytöt vievät salivuoroja pojilta, ollen tässä myös osin oikeassa: 70-luvun alkupuolella mahdollisuudet lajin harrastamiseen olivat Jyväskylässä perin kehnot: yhdessäkään salissa ei ollut minkäänlaista katsomoa. Tilanteeseen tuli parannusta vasta 1975 Viitaniemen Ammattikoulun uuden salin ja 1978 Monitoimitalon valmistuttua.


text: Muutama vuosi tyttöjen juniorityön käynnistyttyä saatiin koottua jo naisten edustusjoukkue Suomi-sarjaan. Joukkue karsi keväällä 1979 noususta SM-sarjaan. Vastassa oli helsinkiläinen Työväen Maila-Pojat eli TMP. HoNsU voitti ensimmäisen karsintapelin Jyväskylässä, mutta hävisi kaksi seuraavaa ja niin nousu jäi haaveeksi. Joukkue vahvistui merkittävästi, kun pari mestaruuttakin voittanut Jyväskylän Kiri lopetti naiskoripalloilun 1980 ja pelaajat siirtyivät HoNsUun. Niinpä joukkue nousi mestaruussarjaan kaudeksi 83-84. Joukkue kuitenkin hajosi, ja uudestaan seuran naisjoukkue nousi valtakunnan tason otsikoihin vasta 90-luvun lopussa. Tällöin seuran 20-vuotiaat naiset voittivat seurahistorian ensimmäisen SM-kullan, ja naisten edustusjoukkue hallitsi I-divisioonaa vuosia ylivoimaisesti käyden kaudella 2001-02 mestaruussarjassa. Muina kertoina seurajohto katsoi, ettei divarivoitosta huolimatta seuralla ole resursseja pelata SM-tasolla.


text: Vihdoin kaudella 2006–2007 joukkueella oli myös seurajohdon lupa nousta, mikä toteutuikin komeasti täysin puhtaalla pelillä. Tämän jälkeen HoNsU on pelannut naisten SM-sarjassa ilman mainittavampaa menestystä. Joukkue saavutti keväällä 2013 runkosarjassa 6. sijan, mutta putosi pudotuspelien ensimmäisellä kierroksella Forssan Alulle. Keväällä 2014 joukkue sijoittui runkosarjassa neljänneksi, mutta pudotuspelien ensimmäisellä kierroksella paikalliskilpailija Huima oli parempi voitoin 3-2. Tämän jälkeen suuri osa joukkueen runkopelaajista ilmoitti siirtyvänsä muualle ja HoNsU luopui SM-sarjapaikastaan pelaajapulaan vedoten.


title: Hybridisodankäynti

text: Hybridisodankäynti on valtiollista tai ei-valtiollista toimintaa, jossa käytetään useita sodankäynnin muotoja, kuten tavanomaista asevoimaa, epätavanomaista taktiikkaa ja rikollista toimintaa. Sotataidollisesti kyse on epäsuoran (indirect) ja suoran (direct) sotataidollisen lähtökohdan sulauttamisesta toisiinsa. Englanninkielisessä keskustelussa näitä lähtökohtia kutsutaan eräänlaisina lähestymistapoina sodankäyntiin: ""approach to warfare"”. Niillä viitataan sotataidollisiin perusteisiin, paradigmoihin, jotka ovat keskenään perustavanlaatuisesti erilaisia.


title: Hybridisodankäynti

text: Hybridisodan osapuolet voivat olla tavanomaisia (asevoimat) tai epätavanomaisia (sissejä, kapinallisia, terroristeja) joukkoja, jotka voivat olla valtiollisia tai ei-valtiollisia toimijoita ja jotka pyrkivät yhteiseen poliittiseen tavoitteeseen. Hybridisodankäynnissä yhdistellään sotilaallisia, taloudellisia, poliittisia ja muita ei-fyysisiä toimia poliittisten päämäärien saavuttamiseksi. Keinovalikoiman laajuus on toisaalta vain osoitus hybridisodan suoruuden ja epäsuoruuden liittymisenä kaikkialle inhimilliseen.


title: Hybridisodankäynti

text: Hybridisodankäynnissä käytetään esimerkiksi informaatiosodankäynnin ja epätavanomaisen sodankäynnin menetelmien yhdistelmiä strategisten tavoitteiden saavuttamiseksi. Hybridisodankäynti on aina ollut osa sodankäyntiä. Hybridisodankäyntiä sisältäviä kriisejä ei pidä tulkita ainutlaatuisiksi. Hybridisodankäynnin käsite ei rajaa ulkopuolelleen mitään aikaisempaa sotilaallisten, poliittisten tai taloudellisten tavoitteiden saavuttamiseen käytettyä vaikutustapaa. Keinovalikoiman laajentuminen ei tee sotilaallista voimankäyttöä vanhentuneeksi uhkamalliksi.


title: Hybridisodankäynti

text: Hybridisodankäynnin käsite kuvaa sodankäynnin muutosta. Sodankäynnissä käytetään jatkuvasti uusia keinoja. Epätavanomaisista sodankäynnin keinoista tulee tavanomaisia ja epätavanomaisiksi keinoiksi kehitetään jatkuvasti jotakin aivan uutta. Hybridisodankäynti käsitteenä laajentaa käsitystä siitä, mikä voidaan luokitellaan sodankäynniksi. Hybridisodankäynnissä ei ole teoreettisessa mielessä mitään radikaalisti uutta. Kiinnostavampaa on tosin pohtia miksi sentyyppiseen varautuminen ja siihen liittyvien sotataidollisten ajatusten omaksuminen on ollut länsimaisille osapuolille perinteisesti niinkin työlästä.


title: Hybridisodankäynti

text:
Hybridisodankäynti-keskustelu sisältää potentiaalia, jos se osataan hyödyntää
oikein. Lähes samanlaisesta potentiaalista oli kyse toisen maailmansodan
aikaisessa "Blitzkrieg"-ilmiössä,
joka amerikkalaisessa pohdinnassa jalostui liikesodankäynnin konseptiksi (Maneuver
Warfare) kylmän sodan aikana. Kyse oli siitä miten asevoiman sotataidollisilla
ajatuksilla sekä johtamisen (Command and Control) lähtökohdilla ajateltiin pystyttävän
kukistamaan vastustaja jo ennen kuin se hakeutui taisteluun. Tältä osin "Blitzkrieg" ja Hybridisodankäynti ovat
sotataidollisina konsepteina lähellä toisiaan. Kriittisemmän näkemyksen mukaan termi hybridisodankäynti on kuitenkin turha, koska se on vain uusi nimitys vanhalle ilmiölle. Tämän näkemyksen mukaan termi on ei vain epämääräinen, vaan myös negatiivisen arvolatauksen omaava. Täten se ei ole teoreettisesti tarpeellinen, vaan pikemminkin haitallinen.


title: Hybridisodankäynti

text: Hybridisodankäynnissä hyödynnetään vastustajan kulttuurisia tasoja ja itsestäänselvyyksiä. Kohteena eivät siis ole pelkästään rakenteet (sotataidollinen suoruus), vaan ajattelutapa (sotataidollinen epäsuoruus).


title: Hybridisodankäynti

text:
Aseettomat sodankäyntikeinot täydentävät tai korvaavat avointa väkivaltaa. Hybridisodassa käytetään monenlaisia psykologisia, teknisiä, taloudellisia ja sotilaallisia keinoja. Psykologisia keinoja ovat mm. väärien tietojen levitys, painostus, pelottelu, palkitseminen. Tiedotusvälineissä saatetaan levittää yksipuolisia tietoja
ja tehdä tietoverkoissa erilaisia hyökkäyksiä ja murtoja.
Taloudellisia keinoja ovat tavaroiden jne. toimitusten katkaisut, hinnankorotukset jne. Lievempiä sotilaallisia keinoja ovat levottomuuksien synnyttäminen
ja tukeminen, sissisota ja erikoisjoukkojen käyttö. Hybridisota voi tarvittaessa muuttua tavanomaiseksi sodaksi, jopa ydinsodaksi.
Ennen kokeilemattomia sotatekniikoita voi olla mukana. Yllätyksellinen ja peitetty sodankäynti lamauttaa ja harhauttaa vihollista. Hybridisodankäynti on vaikeasti ennustettavaa. Hybridisodankäynnin tarkoituksena on pyrkiä poliittisiin tavoitteisiin mahdollisimman pienellä väkivallalla tilanteesta riippuen.


title: Hybridisodankäynti

text: Hybridisodankäynti ei ole teknologiariippuvaista. Se kuvaa niitä sotataidollisia lähtökohtia ja sitä käytettyä sotataidollista ajattelu- sekä ajatustapaa minkä uskotaan ohjaavan asevoimia tai muu vastaava ryhmittymä käyttämään erilaisia suorituskykyjä tavalla, jonka uskotaan mahdollistavan poliittis-strategisten tavoitteiden saavuttamisen.


title: Hybridisodankäynti

text: Tavanomaisen ja epätavanomaisen sodankäynnin kokemus on aika, paikka ja etenkin kulttuurisidonnaista. Kiinalainen Sunzi kirjoitti jo yli 2000-vuotta sitten, että tavanomaista on se mitä odotetaan ja mihin on varauduttu. Epätavanomainen on yllätyksellinen elementti. Jotkut tietyt sotilaalliset suorituskyvyt ja niiden yhdistetty käyttö voivat olla juuri nyt epätavanomaisia, koska potentiaalinen vastustaja ei osaa niihin varautua. Tilanne voi muuttua radikaalisti lyhyessä ajassa, jos vastustaja kehittää vastatoimia juuri näitä menetelmiä ja keinoja vastaan.


title: Hybridisodankäynti

text:
Hybridisodankäynti on ensisijaisesti sotataitoon liittyvä termi, jota on syytä käyttää tässä kontekstissa, tai ainakin huomioida sen varsinainen käyttötarkoitus. Puhuessamme hybridiautosta tiedämme että puhumme voimanlähteen yhdistämisestä. Hybridisodankäynnin kontekstissa kyse on abstraktimmasta lähtökohdasta ja siksi käsitteesseen voidaan liittää siihen kuulumatonta.
Suomalaisessa sotataitoterminologiassa sekoitamme muutenkin toisiinsa poliittis-ideologisen sodan ja sodan päämääriin pyrkivän ja tähtäävän sodankäynnin taidon ja siihen liittyvän sotataidollisen ajattelu- ja ajatustavan. Sotataito on voittamisen taitoa ja taidetta.


title: Hybridisodankäynti

text: Hybridisodankäynti voi olla asevoimien käyttämä konsepti tai jopa asevoiman käyttämä virallinen sotilaallinen doktriini.


title: Hybridisodankäynti

text: Esimerkiksi Vietnamin sodassa Yhdysvaltojen asevoima kävi tavanomaista sotaa, mutta sen vastustaja kävi epätavanomaista sotaa, jota kutsutaan (edelleen) sissisodaksi. Vietamin sodasta on jäänyt sanonta, jossa amerikkalaiset eivät hävinneet yhtään taistelua, mutta silti he hävisivät itse sodan. Kiinnostavaa on havaita, että tämäntapainen asetelma toistui niin Irakin sodassa 2000-luvun alussa kuin Nato]]n Afganistanin operaatiossa. Myös Neuvostoliiton vastoinkäymiset Afganistanissa 1980-luvulla johtuivat tästä sodankäyntitapojen erilaisuudesta. Sodankäynnin historia tuntee muitakin vastaavanlaisia esimerkkejä. Toisen puunilaissodan voittajaksi selviytyi Rooma vaikka se hävisi alkuvaiheessa taistelut Hannibalin Karthagon asevoimille. Roomalainen Scipio Africanus käytti Zaman taistelussa Hannibalin omaa taktiikkaa Hannibalin omalla maalla ja yllätti täysin Karthagon asevoiman.


title: Hybridisodankäynti

text: Hybridisodankäynnissä yhdisteään tavanomainen ja epätavanomainen. Edellisten esimerkkien valossa näyttäytyy hyvin miten vaikeaa tätä on käsitteellistää. Yksi selitys sotatoimien menestykseen ja epäonnistumiseen voisi olla seuraavanlainen: Vietnamin ja Afganistanin sissiarmeijat sekä Scipio Africanuksen joukkot kykenivät poikkeuksellisella tavalla sulauttamaan menestyksekkäästi tavanomaisen ja epätavanomaisen sodankäyntitavan piirteitä.


title: Hybridisodankäynti

text: Hybridisodankäynnin englanninkielisessä tulkinnassa liitetään mainittuihin sodankäyntitapoihin myös kyberkybersodankäynnin virtaukset. Uudenlaisen elementin yhdistäminen aikaisempaan tavanomainen-epätavanomainen -asetelmaa on vain osin perusteltavissa. Kyber on kiistamatta suorituskyky jolla on valtavaa potentiaalia sodankäynnissä mutta toisaalta kyse on oman aikamme teknologisiasta ja sen käytöstä jonka merkityksen näemme juuri nyt yllättävänä ja myös potentiaalisena. Kyberin käytöllä voidaan saavuttaa merkittäviä tuloksia sodankäynnissä. Sitä voidaan käyttää osana tavanomaisesti suunniteltuja ja toteutettuja sotatoimia tai sitten epätavanomaisesti, vastustajaa yllättäen. Uusien teknologioiden tehokkuus riippuen siitä miten sitä käytetään juuri tietyssä ajassa ja paikassa (ja informaatiotilassa). Panssarivaunuja käytettiin ensimmäisen kerran ensimmäisen maailmansodan länsirintamalla Cambrain taistelussa. Vaunujen käyttö yllätti perusteellisesti saksalaisten puolustuksen mutta alkushokin jälkeen tähänkin uuteen tekniseen väliseeseen totuttiin. Saksan Armeijan toisen maailmansodan "salamasodankäynti" antoi panssarivaunujen käytölle uudenlaista operaatiotaidollista (epätavanomaista) merkitystä. Kyberin on myös muututtava jatkuvasti säilyttääkseen epätavanomaiset ja yllättävät piirteensä.


title: Hybridisodankäynti

text: Asevoimien sotilaalliset doktriinit painottavat yleensä joko suoraa tai epäsuoraa sotataidollista lähtökohtaa. Sodankäynnin käytäntö on ehkä näiden yhdistämistä, mutta asevoimien kenttäohjesäännöt eivät nojaa molempiin lähtökohtiin. Näin on doktriinipolitiikkassa ollut ainakin länsimaissa asevoimissa ja erityisesti Yhdysvaltain asevoimien doktriineissa, joissa on painotettu lähes pelkästään tavanomaista tapaa käydä sotaa. Venäjän toimet Ukrainassa 2014 ovat herättäneet kysymyksen venäläisestä sotataidollisesta ajattelutavasta, joka näyttää perustuvat hybridilähtökohtaan. Sodankäynnin havaittiin olevan vaikeasti ennustettavaa ja Natossa jouduttiin lähinnä vain arvailemaan sotatoimien seuraavaa vaihetta ja eri osapuolten sodan päämääriä. Myös Suomen puolustusvoimain komentaja Jarmo Lindberg korosti että venäläinen sodankäyntitapa on muuttunut puheessaan valtakunnallisella maanpuolustuskurssilla 2014. Tällä hän tarkoitti venäläisen sotataidon omaavan piirteitä, jotka eivät tule enää massiivista suurhyökkäys-mallia tai staattista rintamalinjasodankäynnin lähtökohtaa.


title: Hybridisodankäynti

text: Yhdysvaltojen Afganistanin (2001-) ja Irakin (2003-) operaatioiden aikana vihollistoiminnasta tehtyjen havaintojen katsottiin edellyttävän erilaista asevoimien käyttötapaa. Perinteisillä sodankäynnin keinoilla ei saavutettu rauhaa, jolloin hybridi-periaatteella sodankäyntiin yhdistettiin pehmeitä ja kovia sotilaallisia operaatioita. Hybridisodankäynnin ilmentymistä ovat edistäneet mm. kybersuorituskykyjen kehittyminen ja miehittämättömyyden lisääntyminen. Sotataidollisesti Afganistanissa ja Irakissa törmäsi "länsimainen" suoruus ja "itämainen" epäsuoruus, joka johti vastaavanlaiseen asetelmaan missä Yhdysvallat olivat Vietnamin sodassa. Taktinen ylivoima ei taannut sotatoimien ja sodan voittamiseen tähtäävien päämäärien saavuttamista.


title: Hybridisodankäynti

text: Frank Hoffman on kuvannut hybridisodankäynnin prototyyppinä Hezbollahin toimintaa toisessa Libanonin sodassa. Hänen mukaansa aikaisemmin sodankäynnissä oli käytetty konventionaalista ja epätavallista taktiikkaa, terrorismia ja rikollista toimintaa, mutta Israelin ja Hezbollahin välisessä sodassa oli ensi kertaa havaittavissa moniulotteisuutta, operationaalista integraatiota sekä informaatioulottuvuuden hyödyntämistä. Hezbollah ei-valtiollisena toimijana käytti aseellisia kykyjä valtion tavoin sekä toteutti vaikuttavia informaatio-operaatioita.


title: Hybridisodankäynti

text: Toinen Libanonin sota on hyvä esimerkki siitä, kuinka ei-valtiollinen toimija (Hezbollah) onnistui taistelemaan onnistuneesti länsimaista asevoimaa (Israel) vastaan. Hezbollahin toiminta osoitti, että hyvin kurinalaiset, hyvin koulutetut ja hajautetut joukot voivat haastaa modernit tavanomaiset joukot yhdistämällä sissisodan taktiikkaa ja teknologiaa asutuskeskuksissa.


title: Hybridisodankäynti

text: Venäjän toimia Ukrainassa voidaan kuvata hybridisodankäynniksi. Venäjän erikoisjoukkojen rajoitetun voimankäytön, poliittisen, sotilaallisen ja taloudellisen painostuksen, strategisen kommunikaation sekä erilaisten ei-kineettisten operaatioiden avulla on luotu Ukrainaan epävakaa tilanne. Länsimaiden kannalta kyse on siis toiminnasta, jota on vaikea ennustaa. Hybridisodankäynti hyödyntää vastustajan kulttuurisia oletuksia ja itsestäänselvyyksiksi pitämiä lähtökohtia.


title: Hybridisodankäynti

text: Eversti (evp.) Viktor Murahovskin mukaan Krimin operaatioon suunnattujen joukkojen ja välineiden taistelujärjestystä ei muodostettu samalla tavoin kuin tavanomaisessa sodankäynnissä. Ryhmittymät perustettiin tilaan ja aikaan verrattuna hajautetusti, eikä niiden johtamiseen käytetty kentälle ryhmitettyjä johtoportaita. Operaation etuosastona toimivat erikoisjoukkoprikaatin erillisetosastot, maahanlasku- ja merijalkaväkijoukkojen tiedusteluosat, ilmakuljetusjoukot ja merivoimat. Ne ottivat haltuunsa avainkohteet, tiedustelivat ja turvasivat päävoimien tulon alueelle. Operaatiota tuettiin elektronisella sodankäynnillä sekä operatiivisella että taktisella harhauttamisella.


title: Hybridisodankäynti

text: Hybridisodankäynnin konseptissa sulautuu yhteen suora ja epäsuora sotataidollinen lähtökohta. Vastaavalla voidaan myös todeta, että hybridisodankäynti sulauttaa tavanomaisen ja epätavanomaisen sodankäynnin menetelmän. Näitä pidetään yleensä erilaisina sodankäynnin lähtökohtina ja niitä pidetään yleisesti toistensa vastakohtina. Vastaavanlaisia haasteita tulee kun yhdistää toisiinsa kulutussodankäynnin (Attrition Warfare) ja liikesodankäynnin (Maneuver Warfare) lähtökohdat. Näitäkin on pidetty toistensa vastakohtina mutta hybridisodankäynnissä hyödynnetään myös näitä vastakkaisuuksia.


title: Hybridisodankäynti

text:
Hybridisodankäynnin teoreettiset lähtökohdat löytyvät muun muassa muinaiskiinalaisesta sodankäynnistä. Sunzi kirjoitti kaksi vuosituhatta sitten siitä miten vain tavanomaista ja epätavanomaista sodankäyntitapaa yhdistämällä voidaan varmistaa voitto omalle osapuolelle:.
Tavanomainen liitetään Sunzin teoksessa suoraan lähestymistapaan ja epätavanomainen epäsuoraan lähestymistapaan. (indirect approach)Brittiläinen kuuluisa sotataitokirjoittaja B. H. Liddell Hart mutta erityisesti hänen maanmiehensä T. E. Lawrence ("Arabian Lawrence") kehittelivät epäsuoran lähestymistavan ja strategian ajatuksia 1900-luvun alkupuoliskolla ja Liddell Hart aina 1970-lukuun asti. Liddell Hartin teos Strategy: The Indirect Approach osoittaa kymmenien esimerkkien valossa epäsuoruuden tärkeyttä sodankäynnissä. Hybridisodakäynnissä hyödynnetään tätä epäsuoruutta mutta huomioidaan myös että sodankäynnissä on aina myös suoruutta, tavanomaisuutta ja jopa ennustettavuutta. Kyse on siis keinovalikoiman laajentamisesta äärimmilleen, jolloin organisaation joustavuus ja kimmoisuus (relilienssi) on mahdollisimman korkealla tasolla vastaamaan, reagoimaan ja ennakoimaan mitä tahansa uhkaa.


title: Hybridisodankäynti

text: Termi ”hybridisodankäynti” nousi median kautta suuren yleisön tietoisuuteen vuonna 2014. Sotataidon tutkijoille tai harrastajille termi ei ole uusi, eikä se kuvaa mullistavia muutoksia sodankäyntitapaan.


title: Hybridisodankäynti

text: Hybridisodankäynnin käsitteestä on löydettävissä yhtäläisyyksiä venäläisen kuudennen sukupolven sodankäynnin käsitteeseen.


title: Hybridisodankäynti

text: Kuudennen sukupolven sodankäynnissästrategisen, operatiivisen ja taktisen tason toimet sekä raja hyökkäyksellisten ja puolustuksellisten toimien välillä on hämärtymässä. Asymmetrisiä toimia tullaan käyttämään laajenevassa määrin tasoittamaan vihollisen ylivoimaisuutta aseellisessa konfliktissa. Uuden sukupolven sodankäyntiä dominoi informaatio- ja psykologinen sodankäynti. Hyökkääjä pyrkii osallistumaan kohdemaan julkisiin instituutioihin, kuten mediaan, uskonnollisiin instituutioihin, kulttuurisiin instituutioihin, ei-valtiollisiin organisaatioihin, ulkomaisella rahoituksella toimiviin kansanliikkeisiin ja tutkijoihin. Hyökkääjä voi käyttää ei-tappavia geneettisesti rakennettuja biologisia aseita, jotka vaikuttavat ihmisten psyykeen, mielialaan, ja vahvistavat informaatiovaikuttamisen tehoa.


title: Hybridisodankäynti

text: Venäjän yleisesikunnan päällikön Valeri Gerasimovin mukaan uudessa sodankäyntitavassa ei-sotilaalliset keinot ovat lisääntymässä, koska ne ylittävät tehokkuudellaan aseellisen voimankäytön. Näitä keinoja ovat mm. poliittiset, taloudelliset, informaatio ja humanitaariset. Perinteisten toimintatapojen ohella käytetään epätavanomaisia keinoja. Sotilasoperaatiot ovat salaisia informaatio-operaatioita ja erikoisoperaatioita tai näkyvää sotilaallista voimaa, jota käytetään rauhanturvaamis- ja kriisinhallintaoperaatioiden muodossa. Sotilaallisissa operaatioissa korostuvat nopeus ja aktiivisuus. Tähän vastataan muodostamalla puolustushaarojen välisiä voimaryhmiä, jotka toimivat yhtenäisessä informaatiotilassa hyödyntäen uusia johtamisvälineitä. Suurten joukkojen kohtaaminen rintamataistelussa on jäänyt historiaan. Tilalle on tullut kaukovaikuttaminen ja uusiin fyysisiin periaatteisiin ja autonomiaan perustuvan aseistuksen käyttö. Erot strategisen, operatiivisen ja taktisen tason välillä hämärtyvät, samoin erot hyökkäyksen ja puolustuksen välillä.


title: Hybridisodankäynti

text: Frank G. Hoffman, joka on kehittänyt hybridisodankäynnin konseptia on perustanut ajatuksiaan mm. kiinalaisten sotateoreetikkojen Qiao Liangin ja Wang Xiangsuin "Unrestricted Warfare" teokseen.


title: Hybridisodankäynti

text: Olennainen ero vanhan ja uuden välillä on, että sotaa ei käydä sopivilla aseilla vaan aseet muokataan sopivaksi sotaan.


title: Hybridisodankäynti

text: Rajoittamattomassa sodankäynnissä taisteluja voidaan käydä fyysisessä tai sosiaalisessa ympäristössä. Fyysisiä ympäristöjä ovat maa, meri, ilma ja avaruus. Sosiaalisia ympäristöjä ovat sotilaallinen, poliittinen, taloudellinen, kulttuurinen ja psyykkinen. Teknologia toimii linkkinä fyysisen ja sosiaalisen ympäristön välillä. Jokainen sota on erilainen. Taisteluja ei välttämättä käydä aina näissä kaikissa ympäristöissä. Jokainen ympäristö voi muuttua taistelukentäksi, jolloin jokaisessa ympäristössä tulee valmistautua taistelemaan. Ympäristössä voi toimia sotilaallisia tai ei-sotilaallisia joukkoja samojen tavoitteiden saavuttamiseksi.


title: Hybridisodankäynti

text: Informaatioteknologia, kaukovaikuttaminen, taistelutilojen yhdistäminen ja erilaisten joukkojen käyttö ovat muuttaneet sodankäyntiä. Rajoittamattomassa sodankäynnissä tavoitteet pyritään saavuttamaan kohdentamalla useita keinoja yhdelle ajanjaksolle. Tavoitteiden tulee olla suhteutettuna keinoihin. Pienien tavoitteiden kautta edetään kohti loppuasetelmaa. Keinovalikoima sodankäynnissä laajenee jatkuvasti. Erilaisten keinojen avulla pyritään saavuttamaan asymmetria, jonka kautta pyritään keskittämään omia voimia vastustajan heikkoihin kohtiin. Käyttämällä useampia keinoja pyritään taloudellisempaan voimankäyttöön. Sodankäynti tulee nähdä kokonaisvaltaisena prosessina. Sodan alusta alkaen, läpi prosessin sen päätökseen tulee jatkuvasti pyrkiä hankkimaan informaatiota, soveltaa toimintaa ja kontrolloida tilannetta.


title: The Blobjob

text: The Blobjob on Detonium Interactiven kehittämä seikkailu- ja oppimispeli, jonka Sampo Oy julkaisi vuonna 1998 Microsoft Windowsille. Peli sisältää valistusta muun muassa sähköpalon sammuttamisesta, turvaseksistä ja rattijuopumuksesta.


title: The Blobjob

text: Pelissä viisi synteettistä ”Nanoblobs”-ihmistä on saanut tehtäväkseen toimittaa erittäin salainen kaava patenttitoimistoon. He kaikki kuitenkin katoavat salkut mukanaan. Yhdessä salkussa olleen kaavan avulla voidaan valmistaa liuotetta, jonka avulla orgaanista materiaalia voidaan suurentaa tai pienentää molekyylitasolla. Pelaaja ohjaa Joe Ridleyä, jonka tehtävänä on etsiä kadonneet Nanoblobsit. Hän saa mukaansa pienen materiamuuntimen, jolla pelimaailman objekteja voi muuttaa taskuun sopivan kokoisiksi.


title: The Blobjob

text: Pelin pulmat ovat helppoja ja peli on erittäin lyhytkestoinen. "The Blobjobin" toteutus on erikoinen: se yhdistelee oikeiden näyttelijöiden videokuvaa renderöityihin taustoihin. Näyttelijät on kuvattu sinistä taustakangasta vasten, minkä jälkeen heidät on istutettu tietokoneella tehtyihin taustoihin. Peli voitti vuonna 1998 MindTrek-multimediakilpailussa ensimmäisen palkinnon.


title: Jahvice

text: Jahvice (oikealta nimeltään Jani Mikkonen ) on suomalainen reggae-laulaja. Hän on toiminut aktiivisesti sound system piireissä vuodesta 1997 mm. seuraavissa kokoonpanoissa: Intergalaktik Soundsystem, Healing Of The Nation, Lion Head, Cool Runnings Crew.


title: Kastanjamiinaajakoi

text: Kastanjamiinaajakoi ("Cameraria ohridella") on pieni miinaajakoiden heimoon kuuluva perhoslaji. Se on erittäin merkittävä hevoskastanjan tuholainen.


title: Kastanjamiinaajakoi

text: Aikuinen kastanjamiinaajakoi muistuttaa paljon sukulaisiaan, etenkin "Phyllonorycter"-suvun lajeja. Etusiipien pohjaväri on punaruskea ja sen poikki kulkee kaksi valkoista poikkijuovaa. Siiven kärkiosassa on sekä etu- että takareunassa kaksi valkoista kiilamaista täplää. Valkoiset alueet ovat siiven kärjen puolelta tummavarjosteiset. Siiven tyvessä on lyhyt, siiven suuntainen valkoinen juova. Takasiivet ovat harmaat. Siipiripset ovat siipien kokoon nähden pitkät. Pään karvoitus on oranssinpunaista ja perhosen otsa on valkoinen. Tuntosarvet ovat hieman etusiipiä lyhyemmät ja kärkiosastaan valkoiset. Siipiväli 6–8 mm.


title: Kastanjamiinaajakoi

text:
Kastanjamiinaajakoin levinneisyys kattaa suurimman osan Eurooppaa ulottuen Portugalista Kreikkaan ja Ukrainaan sekä Ruotsin, Suomen ja Baltian eteläosiin saakka. Lajin levinneisyysalue laajenee nopeasti ja ainakin osittain ihmisen avustuksella
Perhoset tuottavat kesän aikana yhdestä neljään sukupolvea. Ruotsissa lento tapahtuu kahtena sukupolvena ensin touko-kesäkuussa ja uudestaan heinä-elokuussa.


title: Kastanjamiinaajakoi

text: Kastanjamiinaajakoin historia on arvoituksellinen. Perhonen tavattiin ensimmäisen kerran vuonna 1985, jolloin se tavattiin Makedoniasta, Ohrid-järven rantamilta. Tämän perusteella laji kuvattiin tieteelle pääasiassa pohjoisamerikkalaisia sekä itäaasialaisia lajeja käsittävään "Cameraria"-sukuun kuuluvana vuonna 1986. Se tunnettiin ainoastaan Balkanin niemimaalta kunnes vuonna 1989 yksilöitä tavattiin yllättäen Itävallasta läheltä Linziä. Tästä käynnistyi lajin räjähdysmäinen leviäminen. Ensimmäiset havainnot Tšekissä ja Saksasta ovat vuodelta 1994 ja Puolaan laji levisi 1998. Englannista, Tanskasta ja Ruotsista laji tavattiin ensimmäisen kerran vuonna 2002 ja Suomesta ensimmäiset havainnot ovat Hankoniemeltä vuodelta 2006 ja samana vuonna se on tavattu myös Espoosta.


title: Kastanjamiinaajakoi

text: Laji valtasi koko Tanskan kahdessa ja koko Puolan viidessä vuodessa ensilöydön jälkeen. Todennäköisesti lajin leviäminen päättyy vasta kun kaikki hevoskastanjaa kasvavat alueet on saavutettu. Ihmisen toiminta lienee merkittävä tekijä perhosten leviämisessä, sillä ensimmäiset havainnot uusilta alueilta tehdään jokseenkin poikkeuksetta maanteiden tai rautateiden läheisyydestä tai kaupunkiympäristöistä. Pienet perhoset leviävät tehokkaasti myös ilmavirtojen mukana.


title: Kastanjamiinaajakoi

text: Aluksi, ja etenkin tavattoman nopean leviämisensä vuoksi, lajin arveltiin olevan joko Pohjois-Amerikasta tai Aasiasta kulkeutunut vieraslaji, mutta sittemmin vanhoista herbaarioista on löytynyt miinaajakoin vioittamia lehtiä, jotka on talletettu alkuperäiseltä löytöseudulta jo 1800-luvulla. Tämä havainto tukee käsitystä, että lajin alkuperä on todellakin Balkanilla. Myös lajin DNA-sormenjälki on tarkoin tutkittu, eikä kastanjamiinaajakoita sen perusteella esiinny alueilla, joilla elää muita "Cameraria"-suvun lajeja.


title: Kastanjamiinaajakoi

text: Perhoset elävät puistoissa ja puutarhoissa, joissa kasvaa toukan ravintokasveja. Aikuiset perhoset lentelevät öisin ja tulevat valolle. Naaras munii lehtien yläpinnoille yksitellen noin 80 munaa joista kuoriutuvat toukat kaivautuvat lehden sisään. Toukat syövät lehtiin pyöreähköjä miinoja, jotka kuivuvat ruskeiksi ja joita voi olla kussakin lehdessä jopa sata ja pahimmillaan lähes koko lehti on ruskea. Hevoskastanjalle perhosten aiheuttama tuho ei yleensä ole kuolemaksi, mutta lisää etenkin kaupunkialueilla puiden kasvuolosuhteista aiheutuvaa stressiä. Erityisesti ruskeiksi kuivuneet puut ovat merkittävä esteettinen haitta. Toukkavaiheita on neljä ja lopuksi toukka koteloituu miinan sisään. Saapuessaan uudelle elinpaikalle perhoset kotiutuvat aluksi muutamiin yksittäisiin puihin, mutta joidenkin vuosien kuluttua valtaavat räjähdysmäisesti kaikki alueen ravinnoksi sopivat puut. Koska hevoskastanja itsessään on Euroopassa suurelta osin vieraslaji, miinaajakoilla ei ole mainittavasti hevoskastanjan tarjoamasta ravinnosta kilpailevia lajeja.


title: Kastanjamiinaajakoi

text: Laji talvehtii kotelovaiheessa siten, että kesän aikana jokaisen sukupolven toukista noin kolmasosa jää koteloksi talvehtimaan. Tällöin seuraavana keväänä kuoriutuvien perhosten lukumäärä on tavattoman suuri ja koko paikallinen populaatio pääsee kasvamaan äärimmäisen nopeasti.


title: Kastanjamiinaajakoi

text: Niin ikään outona piirteenä kastanjamiinaajakoilta ei tunneta lainkaan sille erikoistuneita loisia. Erilaiset generalistiset parasitoidit tuhoavat vain noin 10 % toukista ja Puolassa tehtyjen kasvatuksissa noin 75 % kaikista loisista oli "Minotetrastichus"-suvun kiilupistiäisiä.


title: Kastanjamiinaajakoi

text: Toukan ravintokasvi on hevoskastanja ("Aesculus hippocastanum") sekä satunnaisesti myös muut hevoskastanjat ("Aesculus") ja vuorivaahtera ("Acer pseudoplatanus").


title: Teletunnistetietojen säilyttäminen

text: Teletunnistetietojen säilyttäminen (tai teletunnistetietojen tallentaminen) viittaa televiestintä-alalla yleensä valtioiden tai yritysten harjoittamaan puhelu- ja internet-liikenteestä sekä tilitapahtumatiedoista kerättyjen teletunnistetietojen varastoimiseen. Valtioiden harjoittamasta datan säilyttämisestä puhuttaessa, säilytetty data on yleensä tehdyistä ja vastaanotetuista puheluista, lähetetyistä ja vastaanotetuista sähköposteista sekä vierailluista verkkosivustoista. Myös paikannustietoja kerätään.


title: Teletunnistetietojen säilyttäminen

text: Valtioiden harjoittaman teletunnistetietojen säilyttämisen päämotiivit ovat tietoliikenneanalyysi ja joukkovalvonta. Säilytetyn datan tarkastelun kautta valtiot voivat tunnistaa yksittäisten henkilöiden sijainnit, sosiaaliset kytkökset ja esimerkiksi poliittisten vastustajien kaltaisten ryhmien jäsenet. Nämä yksityisyyttä loukkaavat teot voivat olla lainvastaisia, riippuen valtion lainsäädännöstä.


title: Teletunnistetietojen säilyttäminen

text: Yritysten harjoittama teletunnistetietojen säilyttäminen tarkoittaa yleensä tilitapahtumatietojen ja vierailtujen verkkosivustojen säilyttämistä.


title: Teletunnistetietojen säilyttäminen

text: Datan säilyttäminen kattaa myös dataa, jota on kerätty ja säilytetty muita keräysmenetelmiä (esim. automaattista rekisterikilven tunnistusta) käyttäen.


title: Teletunnistetietojen säilyttäminen

text: Euroopan unionin parlamentti päätti 14.12.2005 velvoittaa puhelin- ja Internet-palveluntarjoajat tallentamaan osan asiakkaidensa teletunnistetiedoista. Tietoja on tarkoitus käyttää vakavien rikosten selvittämiseen. Direktiivin mukaisesti kaikki EU-maat joutuivat sisällyttämään vastaavat määräykset lakiinsa.


title: Teletunnistetietojen säilyttäminen

text: EU-direktiiviin perustuva, vuodesta 2006 voimaan tullut laki pidensi Suomessa teleoperaattoreiden velvoitteita säilyttää teletunnistetietoja kolmesta kuukaudesta vuoteen. Puhelujen tai viestien sisältöä ei sen perusteella talleteta. Puhelinoperaattorit Suomessa kuitenkin tallettavat myös tekstiviestien viestisisällön ainakin viikoksi palvelimilleen.


title: Teletunnistetietojen säilyttäminen

text: Vuodesta 2006 voimassa ollut EU-direktiivi kumottiin huhtikuussa 2014 sillä perusteella, että se loukkaa ihmisoikeuksia. Ainakin Britanniassa tämän jälkeen alettiin ajaa läpi lakia, joka pitäisi yllä teleoperaattoreille asetetun vuoden säilytysvelvollisuuden. YK:n ihmisoikeusvaltuutettu kritisoi tästä Britannian lainsäätäjiä, sillä Britannian suunnittelema datankeräyslaki ei ota huomioon EU-tuomioistuimen huolta ihmisoikeuksista.


title: Teletunnistetietojen säilyttäminen

text: Saksan liittovaltion valtiosääntötuomioistuin kumosi 2010 vuonna 2008 säädetyn lain teletunnistetietojen säilyttämisestä ja määräsi säilytetyt tiedot tuhottaviksi yksityisyyden suojaa loukkaavina.


title: Skotlannin rugby union -maajoukkue

text: Skotlannin rugby union -maajoukkue on Skotlannin kansallinen Rugby union -joukkue. Se pelasi ensimmäisen maaottelunsa jo vuonna 1871, jolloin vastustajana lajin historian ensimmäisessä kansainvälisessä ottelussa toimi Englanti.


title: Skotlannin rugby union -maajoukkue

text: Skotlanti on pelannut kaikissa rugbyn MM-kisoissa, jotka järjestettiin ensimmäisen kerran 1987. Parhaimmillaan se on sijoittunut neljänneksi 1991.


title: Skotlannin rugby union -maajoukkue

text: Skotlanti on voittanut nykyisen Six Nations Championshipin mestaruuden 27 kertaa, näistä 14 vuoteen 1907 mennessä, jolloin mukana oli vain neljä maata. Viimeksi se on voittanut mestaruuden 1999. Lisäksi se on sijoittunut 20 kertaa toiseksi ja 25 kertaa kolmanneksi. 2000-luvulla se on sijoittunut parhaimmillaan kolme kertaa kolmanneksi.


title: Skotlannin rugby union -maajoukkue

text: Lokakuussa 2015 Skotlanti oli kansainvälisen rugbyliitto IRB:n rankingissa sijalla yhdeksän.


title: Skotlannin rugby union -maajoukkue

text: Kotiottelunsa Skotlanti pelaa Edinburghissa sijaitsevalla, yli 67 000 -paikkaisella Murrayfield Stadiumilla.


title: Skotlannin rugby union -maajoukkue

text: Lähde: The-sports.org


title: SK Tuote

text: SK Tuote Oy on rakennustarvikevalmistaja, joka syntyi vuonna 1975 Vaasassa kun perustajat keksivät kiinnikkeen villalevyjen kiinnittämiseksi tasakattoon. SK Tuote Oy on rekisteröity kaupparekisteriin 26.3.1984 ja sen kotipaikka on Mustasaari.


title: SK Tuote

text: Alusta alkaen SK Tuotteen ajatuksena on ollut kehittää ja valmistaa nykyaikaisen rakentamisen tarpeisiin katon lisätarvikkeita. SK Tuote on perheyritys, jolla on yli 25 patenttia. Yrityksen liikevaihto oli vuonna 2013 15,460 miljoonaa euroa ja työntekijöitä 89 henkeä. SK Tuotteella on tehdas Mustasaaren Lintuvuoressa. SK Tuote harjoittaa vientiä yli 30 maahan. SK Tuotteelle on myönnetty ISO 14001 -ympäristösertifikaatti.


title: Murrayfield Stadium

text: Murrayfield Stadium on Skotlannin pääkaupungissa Edinburghissa sijaitseva pääasiassa rugby union -käyttöön tarkoitettu stadion. Stadionilla on 67 144 istumapaikkaa.


title: Murrayfield Stadium

text: Murrayfield Stadium on avattu vuonna 1925, ja peruskorjattu vuonna 1995.


title: Murrayfield Stadium

text: Skotlannin rugby union -maajoukkue pelaa stadionilla kotiottelunsa, ja siellä järjestetään myös muita suuria rugbyotteluita. Stadionilla järjestetään myös konserttitapahtumia.


title: Siveä viehättäjätär

text: Siveä viehättäjätär (; myös "The Bachelor") on vuonna 1919 ensi-iltansa saanut David Kirklandin ohjaama yhdysvaltalainen mykkä komediaelokuva, jonka pääosissa ovat Constance Talmadge ja Conway Tearle.


title: Siveä viehättäjätär

text: "Siveä viehättäjätär" perustuu Clyde Fitchin näytelmään "The Bachelor" (1909), jonka pohjalta John Emerson ja Anita Loos laativat elokuvan käsikirjoituksen. Emerson ja Loos olivat myös elokuvan tuottajat. "Siveä viehättäjätär" kuvattiin työnimellä "The Virtuous Vamp", ja elokuvan tuotantoyhtiönä oli Constance Talmadge Film Company. "Siveä viehättäjätär" sai Yhdysvaltain ensi-iltansa 16. marraskuuta vuonna 1919. Suomessa elokuva esitettiin ensi kerran 20. maaliskuuta vuonna 1922. Ilmestyessään elokuva oli suuri menestys. "Siveän viehättäjättären" levittäjänä toimi First National Exhibitors’ Circuit.


title: Siveä viehättäjätär

text:
"Siveän viehättäjättären" kokonaan säilynyttä kopiota säilytetään New Yorkissa sijaitsevassa Museum of Modern Artin taidemuseossa. Yhdysvaltain kongressin kirjasto ilmoitti 18. joulukuuta vuonna 2013, että "Siveä viehättäjätär" on arkistoitu ”kulttuurillisesti, historiallisesti tai esteettisesti merkittävänä”
elokuvana National Film Registryyn.


title: Siveä viehättäjätär

text: Flirttaileva nuori nainen saa työn kiireisestä toimistosta, jossa hänen läsnäolostaan tulee häiritsevää. Kukaan toimiston miehistä ei voi enää keskittyä työntekoon niin kauan kuin toimiston kaunottaren sulot ovat esillä. Nainen iskee silmänsä mieheen, joka ei näytä edes tietävän naisen olemassaolosta.


title: Façonnable

text: Façonnable on kansainvälinen miesten ja naisten vaatteiden luksusmerkki, jonka on perustanut ranskalainen Jean Goldberg Nizzassa vuonna 1950.


title: Façonnable

text: Merkki tunnetaan myös silmälasikehyksistään.


title: Façonnable

text: Jean Goldberg perusti räätälinmyymälän 1950 Nizzan rue Paradis’lle palvelemaan kansainvälisiä elokuvatähtiä, jotka lomailivat seudulla tai vierailivat läheisen Cannesin kaupungin elokuvajuhlilla ja tarvitsivat räätälintekoisia smokkeja ja iltapukuja. Vuonna 1961 Jean Goldbergin poika Albert otti yrityksen johtaakseen, nimesi sen Façonnableksi ja siirsi sitä räätälipalveluista kohti valmisvaatteita.


title: Façonnable

text: Vuonna 1973 perustettiin uusia liikkeitä pitkin Ranskan Rivieran rannikkoa Monte Carloon, Cannesiin, Saint-Tropez’hen ja Marseilles’hin. Pariisiin Façonnable eteni vuonna 1984.


title: Façonnable

text: Vuonna 1988 yritys teki jakelusopimuksen yhdysvaltalaisen Nordstrom-luksustavarataloketjun kanssa ja avasi sen myötä ensimmäisen liikkeen New Yorkin Viidennelle avenuelle 1993. Kaksi muuta liikettä avattiin USA:n länsirannikolle 1997. Vuonna 2000 Nordstrom osti koko Façonnable-yrityksen Goldbergin perheeltä 170 miljoonalla Yhdysvaltain dollarilla. Vuonna 2007 Nordstrom myi Façonnablen libanonilaiselle M1 Groupille 210 miljoonalla dollarilla.


title: Tšamilainen kirjaimisto

text: Tšamilainen kirjaimisto on tšamin kielen kirjoitusjärjestelmä. Se on tyypiltään abugida ja perustuu brahmi-kirjaimistoon. Itä- ja länsitšamin puhujat käyttävät hieman eri varianttia kirjaimistosta, ja länsitšamin puhujien keskuudessa käytetään yleisesti arabialaisia kirjaimia tšamilaisten rinnalla.


title: Sévaré

text: Sévaré on Moptin esikaupunki Malissa. Se sijaitsee Nigerjoen tulva-alueen reunalla 13 kilometriä Moptista koilliseen. Hallinnollisesti Sévaré kuuluu Moptin kaupunkikuntaan, jossa se muodostaa kolme kaupunginosaa. Asukkaita on 43 800 henkeä (vuonna 2009).


title: Sévaré

text: Sévaré tärkeä maantieliikenteen solmukohta, josta on yhteydet Bamakoon, Gaoon ja Burkina Fason rajalle. Paikkakunnalla on myös kansainvälinen lentokenttä. Sévaré on kasvanut voimakkaasti vuodesta 1970 lähtien riisinviljelyn ja riisinkäsittelylaitoksen rakentamisen seurauksena.


title: Islam Feruz

text: Islam Feruz (s. 10. syyskuuta 1995 Kismayo, Somalia) on skotlantilainen jalkapalloilija, pelipaikaltaan hyökkääjä. Hän edustaa Kreikan Superliigassa pelaavaa OFI Kreetaa lainasopimuksella Englannin Valioliigan Chelseasta.


title: Islam Feruz

text: Somaliassa syntynyt Feruz muutti perheensä kanssa pakolaisina Britanniaan vuosituhannen vaihteessa. Maajoukkuetasolla hän edustaa Skotlantia, mutta voi halutessaan valita aikuisten maajoukkuetasolla myös Somalian, Tansanian tai Sansibarin.


title: Pollyn hauskat kepposet

text: Pollyn hauskat kepposet () on John Emersonin ohjaama yhdysvaltalainen mykkä komediaelokuva, joka sai ensi-iltansa vuonna 1922. Komediaelokuvassa sekoittuvat myös draaman ja romantiikan aineksia, ja sen nimiroolissa on Constance Talmadge Polly Meachamina. "Pollyn hauskat kepposet" on Talmadgen yksi hänen tunnetuimmista elokuvistaan. "Pollyn hauskat kepposet" kertoo Polly Meachamista, pikkukaupungin tytöstä, joka on aina haaveillut Broadway-urasta. Myöhemmin teatteriin päästyään Polly huomaa, että rakkaus on suurempaa kuin ura.


title: Pollyn hauskat kepposet

text: "Pollyn hauskat kepposet" -elokuvan tarinan ja käsikirjoituksen laativat ohjaaja John Emerson ja Anita Loos. Elokuvan tuotti Constance Talmadge, ja sen tuotantoyhtiönä oli Talmadgen oma Constance Talmadge Film Company -elokuvayhtiö. Elokuva kuvattiin työnimellä "Good for Nothing", ja se sai Yhdysvaltain ensi-iltansa 30. tammikuuta vuonna 1922. Suomessa elokuva sai ensi-illan 16. joulukuuta vuonna 1923. Associated First National Pictures toimi elokuvan levittäjänä Yhdysvalloissa. "Pollyn hauskat kepposet" -elokuvaa pidetään nykyään kadonneena elokuvana, koska elokuvan keloja ei tiedetä säilyneen nykypäivään asti.


title: Päihteiden kielto

text: Päihteiden kielto tarkoittaa historiallisia tapahtumia sekä kehityskulkua, joiden seurauksena useimmista päihteistä on tehty kiellettyjä ja nykyistä asiaintilaa, jota ylläpidetään poliittisesti. Kiellolla pyritään rajoittamaan ja vähentämään päihteiden kysyntää ja saatavuutta. Päihteiden kielto on johtanut siihen, että useimmat psykoaktiiviset aineet ovat huumausaineiksi luokiteltuja ja niiden luvattomasta hallussapidosta, valmistuksesta, käytöstä sekä myynnistä rangaistaan. Maailman terveysjärjestö WHO:n ja Euroopan huumeseurantakeskus EMCDDA:n tutkimuksissa on sittemmin todettu ettei rangaistavuudella ole vaikutusta käytön yleisyyteen.


title: Päihteiden kielto

text: Kansainvälinen oopiumisopimus, joka allekirjoitettiin Haagissa 23. tammikuuta 1912, oli ensimmäinen kansainvälinen huumeita rajoittava sopimus.


title: Päihteiden kielto

text: Päihteitä kieltämässä on ollut Yhdistyneet kansakunnat (YK), jolla on kolme yleissopimusta – huumausaineyleissopimus vuodelta 1961 korvasi aiemmin käytössä olleen kansainvälisen oopiumisopimuksen, psykotrooppisia aineita koskeva yleissopimus vuodelta 1971 ja huumausaineiden ja psykotrooppisten aineiden laitonta kauppaa koskeva yleissopimus vuodelta 1988. YK:n jäsenmaat ovat ratifioineet sopimukset, minkä vuoksi huumausainelainsäädännöt ovat kansainvälisesti pääpiirteittäin samankaltaisia. luettelee YK:n huumausaineyleissopimuksen ja psykotrooppisia aineita koskevan yleissopimuksen mukaiset huumausaineet, sekä näihin kuulumattomat päihteet, jotka on luokiteltu huumausaineiksi Suomessa. Viime vuosina Suomen huumausaineluetteloon on lisätty myös joitakin kasvinosia.


title: Päihteiden kielto

text: Kansainvälisesti huumausaineita valvotaan edellämainituilla yleissopimuksilla, jotka velvoittavat sopimuksen ratifioineita maita luokittelemaan tietyt aineet huumausaineiksi sekä asettamaan huumausaineiden yleiskiellon. Sopimuksen vallitseva tulkinta on kuitenkin se, että vaikka sopimus sitoo kieltämään tiettyjen aineiden käytön, se ei velvoita rankaisemaan siitä. Tämän vuoksi eri sopimusmaat ovat päätyneet noudattamaan hyvinkin erilaisia huumausainepolitiikkoja.


title: Päihteiden kielto

text: Asetustasolla huumeiden käyttö määriteltiin Suomessa rikokseksi vuonna 1966 ja vuosikymmenen lopulla huumeasiat siirrettiin huoltopoliisilta rikospoliisille, jonka puitteisiin perustettiin huumeisiin erikoistuneita yksiköitä.


title: Päihteiden kielto

text: Vuonna 1972 säädettiin huumausainelaki. Erimielisyydet huumekysymyksen määrittelyssä tiivistyivät kysymykseen huumeiden käytön rangaistavuudesta. Hallituksen esityksessä käyttöä ei määritelty rangaistavaksi teoksi. Eduskunnassa lakivaliokunta suositteli käytön kriminalisointia, kun taas talousvaliokunta asettui hallituksen linjalle. Suuri valiokunta päätti asiasta arvalla. Nostetussa arvassa luki "Ei", eli siis hallituksen rangaitsemattomuuskantaa vastaan ja kriminalisoinnin puolesta, joka hyväksyttiin myös lopullisessa äänestyksessä äänin 92 puolesta – 80 vastaan.


title: Päihteiden kielto

text: Suomen lainsäädännössä huumausainelaki määrittelee Suomessa huumausaineiksi luokitellut päihteet ja kuluttajamarkkinoilta kielletyt psykoaktiiviset, ei lääkkeenä käytettävät aineet. Suomen huumausainelainsäädännössä huumausaineiksi luokitellaan sellaiset kemikaalit sekä kasvit, joita käytetään lamauttavien, päihdyttävien tai harhoja tuottavien keskushermostovaikutusten vuoksi ja jotka on erikseen mainittu huumausainelaissa. Huumausaineeksi luokiteltava päihde määritellään valtioneuvoston asetuksella. Huumausainerikoksista säädetään Rikoslaissa. Kansainvälisesti huumausainelainsäädännöissä on eroavaisuuksia, erityisesti uusien muuntohuumeiden osalta.


title: Päihteiden kielto

text: Suomen huumausainepolitiikan yleistavoitteena on huumausaineiden käytön ja levittämisen ehkäiseminen siten, että niiden käytöstä ja torjunnasta aiheutuvat taloudelliset, terveydelliset ja sosiaaliset haitat ja kustannukset jäävät mahdollisimman pieniksi. Valtioneuvoston periaatepäätöksessä toimenpideohjelmasta huumausaineiden käytön ja sen aiheuttamien haittojen vähentämiseksi vuosille 2012–2015 todetaan että on olemassa vankkaa näyttöä siitä, että huumeongelmaisen hoitaminen tulee yhteiskunnalle halvemmaksi kuin hoidotta jättäminen. Huumeongelman käsittelyä palvelujärjestelmässä voi haitata se, että huumeiden käyttö on rangaistavaa eikä ongelmasta uskalleta kertoa palvelujärjestelmässä, vaikka siitä kysyttäisiinkin. Laajaa kokonaisarviota huumausainepolitiikan tehokkuudesta tai vaikuttavuudesta ei tähänmennessä ole tehty, koska arviointityöhön ei ole saatu tarvittavia resursseja.


title: Marko Erola

text: Marko Erola (s. 1968) on suomalainen toimittaja ja tietokirjailija. Hän on työskennellyt "Talouselämä"-lehdessä ja erikoistunut sijoitusaiheisiin. Hän on kirjoittanut useita pokerikirjoja Aki Pyysingin kanssa. Vuosina 2005–2006 Erola juonsi Ylen Aamu-TV:n Perjantaipörssiä.


title: Korsikansahrami

text: Korsikansahrami ("Crocus corsicus") on sahramien sukuun kuuluva laji. Se on peräisin Korsikan saarelta ja luonnonvaraisena kasvaa kivikkoisilla ruohostoalueilla ja menestyy jopa 2000 metrin korkeudessa. Kasvi on 5 cm korkea. Yhdestä mukulasta kehittyy 3–4 lehteä. Kukassa on kaksi kerrosta kehälehtiä, joista sisemmät ovat violetteja ja ulompien ulkopuolella on violetteja ja valkoisia raitoja. Korsikansahrami menestyy aurinkoisella ja suojaisella kasvupaikalla maassa, missä on seassa hiekkaa. Se tarvitsee talvisuojakseen katteen, joten puiden lehdet kannattaa jättää kasvien päälle syksyllä. Kasvia lisätään sivumukuloista, joita saadaan kasveja jakamalla. Jakamiseen kannattaa valita hyväkuntoisia kasviyksilöitä. Korsikansahramia käytetään kivikkoryhmissä.


title: Kultasahrami

text: Kultasahrami ("Crocus chrysanthus") on sahramien sukuun kuuluva laji. Lajia tavataan luonnonvaraisena Balkanin alueella, Bulgariassa, Romaniassa ja Lähi-Idässä ja luonnossa sitä esiintyy kivikkoisissa heinikoissa 1000-2000 metrin korkeudessa asti. Se menestyy aurinkoisella kasvupaikalla, missä maassa on seassa hiekkaa ja talvella se menestyy suojaisessa ja ojitetussa maassa. Kasvi on korkeintaan 10 cm korkea. Yhdestä mukulasta kasvaa 3-7 lehteä, jotka ovat leveitä ja joissa on keskellä valkoinen raita. Kukat ovat muodoltaan pikarimaisia. Niiden väri on yleensä keltainen, mutta jalostetuissa lajikkeissa on myös violetin sävyjä. Kultasahrami kukkii maalis-huhtikuulla. Mukulat istutetaan 5-10 cm cm syvyyteen. Mukuloita ja hyväkuntoisia kasviyksilöitä voidaan myös jakaa kesän lopulla tai syksyllä.


title: Branlebas-luokka

text: Branlebas-luokka oli Ranskan laivaston kymmenen vuosina 1907-1908 vesillelasketun aluksen muodostama hävittäjäluokka. Luokan alukset olivat käytössä ensimmäisessä maailmansodassa.


title: Branlebas-luokka

text: Alustyyppi oli paranneltu versio edeltäneestä Claymore-luokasta. Uppouman ja kattilapaineen rajoittamiseksi aluksen nopeutta laskettiin puoli solmua. Alusten kattila- ja konehuoneet oli suojattu sirpaleilta samoin kuin merenkulkutilat. Alusten kölitlaskettiin 1905-1906.


title: Angry Birds Stella

text: Angry Birds Stella on Rovio Entertainmentin kehittämä pulmapeli, joka julkaistiin mobiililaitteille 4. syyskuuta 2014. Peli on toinen spin-off-osa "Angry Birds" -pelisarjassa.


title: Angry Birds Stella

text: Pelissä Stella ja hänen ystävänsä lähtevät hakemaan varastettuja valokuvia takaisin ja päihittämään pahan Galen.


title: Angry Birds Stella

text: Pelin pelaaminen on samanlaista kuten perinteisissä "Angry Birds"-peleissä: pelaajan pitää tuhota kentissä olevat possut ampumalla niitä kohti lintuja ritsalla. Peli esittelee uusia lintuja ja erikoiskykyjä: Stella pystyy tähtäämään kohteeseensa; Poppy porautuu alaspäin; Willow pyörii siihen suuntaan mihin pelaaja hänet kääntää; Luca särkee kiljunnallaan lasin sekä muutamia erikoispossuja; ja Dahlia menee minkä tahansa läpi ja heilauttaa moukaria.


title: Angry Birds Stella

text: "Angry Birds Stellasta" on tarkoitus kehittää kokonainen brändi, johon sisältyy muun muassa leluja, kirjoja ja sarjakuvia.


title: Tummasyyskorento

text: Tummasyyskorento ("Sympetrum danae") on syyskorentoihin kuuluva sudenkorento.


title: Tummasyyskorento

text: Tummasyyskorento on muiden syyskorentojen kaltainen ulkonäöltään. Koiras on sukukypsänä väriltään lähes täysin musta, nuoremmat yksilöt ovat keltaisempia. Monille muille syyskorennolle ominaiset punaiset kuviot puuttuvat tummasyyskorennolta kokonaan. Myös jalat ovat mustat, kun punasyyskorennolla ne ovat kaksiväriset. Kaikenikäisillä yksilöillä on tummat juovat keskiruumiin sivuilla. Siivet ovat kirkkaat, mutta niiden tyvessä saattaa olla pieni määrä keltaista väriä. Naaraalla on keskiruumiissa silmien takana tumma kolmion muotoinen kuvio. Naaraalla on myös koirasta paksumpi takaruumis.


title: Tummasyyskorento

text: Tummasyyskorennon takaruumiine pituus on 18–24 mm ja takasiiven pituus 21–27 mm. Laji on Suomen aitosudenkorentolajeista pienikokoisin.


title: Tummasyyskorento

text: Lajin levinneisyysalueeseen kuuluvat maanosan eteläosia lukuun ottamatta melkein koko Eurooppa, Aasia aina Japaniin asti ja Pohjois-Amerikka. Enimmässä osassa Suomea laji esiintyy erittäin yleisenä ja runsaana. Pohjois-Suomessa laji on harvinaisempi.


title: Tummasyyskorento

text: Tummasyyskorento elää melkein millaisissa vesissä tahansa, erityisesti monentyyppisissä seisovissa vesissä.


title: Tummasyyskorento

text: Aikuiset tummasyyskorennot lentävät heinäkuun alusta lokakuun alkupuolelle. Päälentoaika ajoittuu elokuuhun ja syyskuun alkupuolelle.


title: Jerry Bengtson

text: Jerry Ricardo Bengtson Bodden (s. 8. huhtikuuta 1987) on hondurasilainen jalkapalloilija, joka edustaa argentiinalaista CA Belgranoa lainasopimuksella MLS-liigan New England Revolutionista. Bengtsonin pelipaikka on hyökkääjä. Hän pelaa myös Hondurasin jalkapallomaajoukkueessa.


title: Jerry Bengtson

text: Ammattilaisuransa Bengtson aloitti vuonna 2007 paikallisessa Vidassa. Vuonna 2011 hän siirtyi maan suurseuraan CD Motaguaan ja voitti heti ensimmäisellä kaudellaan maan mestaruuden. Bengtson on voittanut kolmesti liigan maalikuninkuuden. Vuonna 2012 hän siirtyi Major League Soccerissa pelaavaan New England Revolutioniin. Bengtsonille ei tullut seurassa onnistumisia paljoakaan, joten hän siirtyi vuonna 2014 lainalle Argentiinan pääsarjan CA Belgranoon.


title: Jerry Bengtson

text: Bengtson debytoi Hondurasin jalkapallomaajoukkueessa huhtikuussa 2010. Hän edusti maataan vuoden 2012 kesäolympialaisissa Lontoossa olympiajoukkueen kanssa. Vuonna 2014 Bengtson oli mukana myös MM-kisoissa, joissa hän pelasi jokaisessa Hondurasin kolmessa ottelussa. Bengtson on pelannut maajoukkueessa 47 ottelua, joissa on tullut 19 maalia.